#3242: Mereka Yang Dibunuh Selepas Pembukaan Kota Makkah

Soalan:
Assalamualaikum Dato’ Seri. Benarkah Rasulullah SAW mengarahkan sahabatnya membunuh beberapa orang pemuka Quraisy yang dikatakan melampau dan zalim selepas pembukaan kota Makkah? Boleh ceritakan kepada kami?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
فَبِمَا رَحْمَةٍ مِّنَ اللَّهِ لِنتَ لَهُمْ ۖ وَلَوْ كُنتَ فَظًّا غَلِيظَ الْقَلْبِ لَانفَضُّوا مِنْ حَوْلِكَ ۖ فَاعْفُ عَنْهُمْ وَاسْتَغْفِرْ لَهُمْ وَشَاوِرْهُمْ فِي الْأَمْرِ ۖ فَإِذَا عَزَمْتَ فَتَوَكَّلْ عَلَى اللَّهِ ۚ إِنَّ اللَّهَ يُحِبُّ الْمُتَوَكِّلِينَ
Maksudnya: “
Maka dengan sebab rahmat (yang melimpah-limpah) dari Allah (kepadamu wahai Muhammad), engkau telah bersikap lemah-lembut kepada mereka (sahabat-sahabat dan pengikutmu), dan kalaulah engkau bersikap kasar lagi keras hati, tentulah mereka lari dari kelilingmu. Oleh itu maafkanlah mereka (mengenai kesalahan yang mereka lakukan terhadapmu), dan pohonkanlah ampun bagi mereka, dan juga bermesyuaratlah dengan mereka dalam urusan (peperangan dan hal-hal keduniaan) itu. kemudian apabila engkau telah berazam (sesudah bermesyuarat, untuk membuat sesuatu) maka bertawakkallah kepada Allah, sesungguhnya Allah Mengasihi orang-orang yang bertawakal kepada-Nya.”
(Surah Ali Imran: 159)
Syeikh Mustafa al-Maraghi berkata: “
Sekiranya kamu hai Muhammad bersikap kasar lagi jumud dalam menjalani perhubungan dengan mereka nescaya mereka akan lari darimu dan mereka tidak selesa lagi tinggal bersamamu
.”  (Lihat
Tafsir al-Maraghi
, 2/988)
Pada hari pembukaan kota Makkah, Rasulullah SAW menghalalkan darah sembilan orang penjenayah besar, Rasulullah SAW mengarahkan mereka dibunuh sekalip mereka ditemui di bawah kelambu Kaabah. Mereka ialah Abdul Uzza bin Khatal, Abdullah bin Abi Sarh, Ikrimah bin Abu Jahal, al-Harith bin Nawfal bin Wahab, Muqays bin Sabbabah, Hubar bin al-Aswad dan dua orang penyanyi milik Ibnu Khatal yang sering menyanyikan lagu-lagu yang mengejek Rasulullah SAW, serta Sarah, seorang wanita pelayan kepada Bani Abd al-Muttalib. Dialah orangnya ditemui padanya surat Hatib.
Sementara itu, Abdullah bin Abi Sarh dibawa oleh Uthman ra untuk berjumpa Rasulullah SAW. Uthman ra meminta kepada Rasulullah SAW supaya Abdullah bin Abi Sarh dimaafkan lalu, Rasulullah SAW menyelamatkan darah Abdullah dan menerima keislamannya. Sebelum itu Rasulullah SAW tidak melayani permintaan Abdullah dengan harapan ada sesetengah sahabat akan bangun membunuhnya. Ini kerana dahulunya, Abdullah bin Abi Sarh pernah memeluk Islam dan berhijrah tetapi kemudiannya dia murtad dan kembali ke Makkah.
Ikrimah bin Abu Jahal pula melarikan diri ke Yaman; isterinya meminta keamanan bagi pihaknya lalu Rasulullah SAW menjamin keselamatannya. Setelah itu, isteri Ikrimah pun keluar mengikutnya dan membawanya pulang semula ke Makkah. Akhirnya, dia memeluk Islam dan menjadi seorang muslim yang baik.
Ibnu Khalt bergayut pada kelambu Kaabah; seorang lelaki datang mengadu mengenainya kepada Rasulullah SAW lalu Rasulullah SAW mengarahkan agar Ibnu Khalt dibunuh. Muqais bin Sobbabah pula dibunuh oleh Numaylah bin Abdullah. Muqays pernah masuk Islam; dia bergaduh dengan seorang lelaki Ansar lalu membunuhnya. Setelah itu, dia murtad dan balik ke pangkuan orang musyrikin. Al-Harith pula ialah seorang yang kuat menyakiti Rasulullah SAW semasa di Makkah; dia telah dibunuh oleh Ali ra.
Hubar bin al-Aswad ialah orang yang menghalang Zainab, puteri Rasulullah SAW semasa beliau mahu berhijrah. Dia telah melakukan satu tindakan yang memeranjatkan Zainab sehingga Zainab terjatuh di atas seketul batu yang besar lalu gugur kandungannya. Pada hari pembukaan Makkah, Hubar telah melarikan diri. Namun, kemudian dia telah memeluk Islam dan menjadi seorang muslim yang baik.
Adapun dua orang penyanyi wanita tersebut salah seorangnya dibunuh dan seorang lagi dimohon perlindungan serta memeluk Islam. Sarah juga dipohonkan perlindungan dan akhimya memeluk Islam.
Ibnu Hajar berkata, Abu Misyar menyebutkan bahawa antara mereka dihalalkan darahnya ialah al-Harith bin Talatil dan al-Khuzai yang telah dibunuh oleh Ali r.a. Al-Hakim juga menyebutkan antara yang dihalalkan darahnya ialah Kaab bin Zuhayr yang kisah mengenainya adalah masyhur Selepas pembukaan Makkah, dia datang dan memeluk Islam serta menjadi orang yang terpuji. Antara mereka lagi ialah Wahshi bin Harb, Hindun binti Utbah (isteri Abu Sufiyan yang kemudiannya memeluk Islam). Seperti yang disebutkan oleh Ibnu Ishaq, Arnab, hamba perempuan Ummu Saad juga turut dibunuh. Maka, bilangan mereka yang dihalalkan darahnya adalah seramai lapan orang lelaki dan enam orang perempuan. Ada kemungkinan bahawa Arnab dan Ummu Saad itu adalah dua orang penyanyi wanita yang disebutkan di mana nama mereka berdua diperselisihkan, atau kedua-dua nama itu adalah gelaran-gelaran mereka. (Lihat
Sirah Nabawiyyah al-Rahiq al-Makhtum
,
hlm. 702-704)
Kami akhiri dengan doa:
يَا مُقَلِّبَ الْقُلُوبِ، ثَبِّتْ قُلُوْبَنَا عَلَى دِينِكَ
Maksudnya:

“Wahai Tuhan yang membolak-balikkan hati, tetapkanlah hati kami di atas agama-Mu.”
Bertarikh: 25 September 2023 bersamaan 9 Rabiulawwal 1445


#3243: Khutbah Rasulullah SAW Ketika Pembukaan Kota Makkah

Soalan:
Assalamualaikum Dato’ Seri. Benarkah Nabi SAW menyampaikan khutbah pada hari kedua selepas pembukaan kota Makkah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
إِذَا جَاءَ نَصْرُ اللَّهِ وَالْفَتْحُ ﴿١﴾ وَرَأَيْتَ النَّاسَ يَدْخُلُونَ فِي دِينِ اللَّهِ أَفْوَاجًا ﴿٢﴾ فَسَبِّحْ بِحَمْدِ رَبِّكَ وَاسْتَغْفِرْهُ ۚ إِنَّهُ كَانَ تَوَّابًا ﴿٣﴾
Maksudnya:
Apabila datang pertolongan Allah dan kemenangan (semasa engkau wahai Muhammad berjaya menguasai negeri Makkah), –  Dan engkau melihat manusia masuk dalam ugama Allah beramai-ramai, –  Maka ucapkanlah tasbih dengan memuji Tuhanmu dan mintalah ampun kepadaNya, sesungguhnya Dia amat menerima taubat.”
(Surah al-Nasr: 1-3)
Ucapan Rasulullah SAW pada hari kedua pembukaan Makkah
Pada hari kedua selepas pembukaan kota Makkah, Rasulullah SAW bangun di hadapan orang ramai untuk menyampaikan ucapan. Rasulullah SAW memuji dan mengagungkan Allah dengan selayak untuk-Nya.
Kemudian Rasulullah SAW berkata, “Hai manusia! Sesungguhnya Allah mengharamkan Makkah sejak diciptakan langit dan bumi; ia haram dengan pengharaman Allah sampailah ke Hari Kiamat. Oleh itu, orang yang beriman dengan Allah dan Hari Akhirat tidak halal menumpahkan darah atau menebang pokok-pokoknya. Kalau ada orang cuba menganggap ringan dengan alasan bahawa Rasulullah SAW sendiri berperang di Makkah, maka hendaklah kamu kata, ‘Sesungguhnya Allah hanya membenarkan kepada Rasul-Nya tetapi tidak kepada kamu,’ itu pun hanya dihalalkan kepadaku sebahagian waktu di siang hari, dan pada hari ini kehormatannya kembali semula sebagaimana kehormatannya semalam. Hendaklah orang yang hadir menyampaikan kepada orang yang tidak ada.”
Dalam satu riwayat lain menyebutkan, “Jangan dipotong duri-durinya, jangan diburu buruan, jangan dipungut barang yang jatuh kecuali orang yang benar-benar mengenalinya dan jangan dipotong rumput rampainya.” Lantas al-Abbas berkata, “Wahai Rasulullah, kecuali pokok idhkhir kerana ia digunakan oleh tukang-tukang untuk membuat rumah.” Rasulullah SAW bersabda, “Kecuali
idhkhir
.”
Pada hari itu, Bani Khuzaah telah membunuh seorang lelaki Bani sebagai membela seorang daripada kalangan mereka yang terbunuh semasa Layth jahiliah. Mengenai hal ini, Rasulullah SAW bersabda, “Hai sekalian Bani Khuzaah, hentikanlah daripada membunuh. Sesungguhnya telah banyak berlaku pembunuhan sekali pun ada manfaat. Kamu telah membunuh seseorang yang terpaksa aku jelaskan diatnya. Oleh itu, barang siapa yang membunuh selepas ucapanku ini, maka keluarga mangsa boleh memilih antara dua pilihan; jika mahu mereka boleh membunuh balas dan jika mahu mereka boleh menuntut bayaran diat.”
Dalam satu riwayat menyebutkan bahawa bangun seorang lelaki dari Yaman yang bernama Abu Shah dan berkata, “Wahai Rasulullah, tuliskan untukku ucapan ini.” Rasulullah SAW pun berkata, “Tuliskan untuk Abu Shah.” (Lihat
Sirah Nabawiyyah al-Rahiq al-Makhtum
,
hlm. 705-706)
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 25 September 2023 bersamaan 9 Rabiulawwal 1445


#3244: Mengutuskan ‘Amil Selepas Pembukaan Kota Makkah

Soalan:
Assalamualaikum Dato’ Seri. Benarkah Rasulullah SAW menghantar ‘amil selepas pembukaan kota Makkah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Seperti yang telah diketahui, Rasulullah SAW kembali ke Madinah pada penghujung tahun ke-8 Hijrah pada tanggal awal Muharam tahun 9 Hijrah. Sekembalinya ke Madinah, Rasulullah SAW telah mengutuskan ‘amil (pemungut zakat) untuk pergi kepada beberapa kabilah. ‘Amil yang diutuskan itu ialah seperti berikut:
Uyainah bin Hisn ke Bani Tamim
Yazid bin al-Hisn ke Kabilah Aslam dan Ghifar
Ibad bin Basyir al-Asyhali ke Kabilah Sulaym dan Muzaynah
Rafi bin Makith ke Kabilah Juhaynah
Amru bin al-AS ke Bani Fazarah
Al-Dahhak bin Sufiyan ke Bani Kilab
Basyir bin Sufiyan ke Bani Kaab
Ibn al-Lutbiyyah al-Azdiy ke Bani Dhibyan
Al-Muhajir bin Abi Umayyah ke Sanaa (semasa di Sanaa, Aswad al-Asiy mengisytiharkan enggan menurut perintah)
Ziyad bin Labid ke Hadhramaut
Adiy bin Hatim ke Tayyi dan Bani Asad 12. Malik bin Nuwayrah ke Bani Hanzalah
Al-Zabarqan bin Bard ke Bani Saad (satu kumpulan daripada mereka)
Qays bin Asim ke Bani Saad (sekumpulan yang lain daripada mereka)
Al-Alla bin al-Hadramiy ke Bahrain 16. Ali bin Abu Talib ke Najran (untuk mengumpul harta zakat dan
jizyah
 serentak)
Bukan kesemua amil itu diutuskan pada bulan Muharam tahun 9 Hijrah. Beberapa orang daripada mereka agak lewat diutuskan sehinggalah kabilah- kabilah tempat mereka diutuskan itu memeluk Islam. Penghantaran para amil ini secara serius bermula pada tahun 9 Hijrah; ini menunjukkan betapa besarnya kejayaan dakwah Islam selepas Perjanjian Hudaibiyah. Setelah penaklukan Makkah pula, orang ramai berduyun-duyun memeluk Islam. (Lihat
Sirah Nabawiyyah al-Rahiq al-Makhtum
,
hlm. 735-736)
Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
Surah al-Hasyr (10)
Bertarikh: 25 September 2023 bersamaan 9 Rabiulawwal 1445


#3245: Wang Saguhati Kerana Curang?

Soalan:
Assalamualaikum Dato’ Seri. Saya ada soalan. Isteri saya curang terhadap saya. Curang menerusi alam maya dengan bekas kekasihnya. 10 tahun lamanya mereka berhubungan. Saya marah, saya kecewa. Isteri saya dan kekasihnya itu tidak lagi berhubungan selepas saya mengetahui perkara ini.
Saya cakap kepada lelaki tersebut bahawa saya tidak mengacau dia dan keluarganya dengan alasan, dia buat jahat kepada saya, saya tidak balas dengan kekerasan dan melepaskan dia pergi dengan damai, tapi dengan syarat dia membayar kepada saya wang sebanyak 50K dan dia membayar wang tersebut. Saya katakan bahawa saya tidak redha akan perbuatannya dan isteri saya itu. Wang ini sebagai balasan saya tidak merosakkan hubungan dia dengan keluarga dia dan tidak mengambil tindakan untuk memukul dia.
Dia bayar dengan berikrar bahawa wang ini sebagai hadiah kepada saya, setelah saya menolak pemberian wang tersebut, saya katakan wang ini adalah rezeki keluarganya, wang sedekahnya, dan wang zakatnya, tetapi dia tetap berkeras untuk memberikan wang itu kepada saya dengan alasan saya teruk mengalami gangguan jiwa.
Ya, untuk saya mengharungi perkara ini, memang saya mengalami gangguan jiwa yang berat, banyak ustaz yang saya jumpa, kaunseling, berubat cara kampung, akhirnya saya dapat menelan perkara ini dengan berlapang dada, perkara ini telah setahun berlalu, wangnya ada di tangan saya, bolehkah saya pakai wang tersebut?
Selama 10 tahun hubungan berlangsung, isteri saya seolah-olah tidak langsung memikirkan masa depan, duit dibelanja dengan sewenang-wenangnya. Hutangnya sudah mencecah 400K, duit simpanan anak kami dihabiskan.
Mohon pandangan ustaz. Sekian, terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan menyebutkan sedikit sebanyak mengenai matlamat sebuah perkahwinan dalam Islam. Perkahwinan merupakan Sunnah Rasulullah SAW yang dianjurkan berdasarkan nas al-Quran dan hadith. Inilah fitrah yang dilalui oleh manusia dalam membina kehidupan dengan sempurna dan bahagia. Perkahwinan adalah suatu ibadah yang mempunyai tujuan-tujuan dan hikmahnya yang tertentu.
Di antaranya adalah bagi menyahut seruan fitrah. Sesungguhnya Allah SWT menciptakan manusia dengan fitrahnya untuk berpasangan. Maka syariat menganjurkan supaya manusia itu berkahwin dengan tujuan untuk meraikan fitrah manusiawi. Bahkan telah sabit beberapa larangan ke atas perbuatan tidak mahu berkahwin. Ini berdasarkan sebuah riwayat daripada Samurah bin Jundub R.A beliau berkata:
أَنَّ رَسُولَ اللَّهِ صلى الله عليه وسلم نَهَى عَنِ التَّبَتُّلِ
Maksudnya
: “
Sesungguhnya Baginda melarang daripada perbuatan al-Tabattul (memutuskan diri daripada wanita dan meninggalkan berkahwin).
”
Riwayat al-Nasa’i (3214)
Selain itu, sebuah perkahwinan juga adalah bertujuan bagi mewujudkan ketenangan jiwa dan kestabilan roh. Tidak dinafikan bahawa fungsi sebuah pernikahan adalah untuk memberikan ketenangan dan keselesaan jiwa bagi seseorang. Inilah yang disebutkan oleh Allah SWT menerusi firman-Nya:
وَمِنْ آيَاتِهِ أَنْ خَلَقَ لَكُمْ مِنْ أَنْفُسِكُمْ أَزْوَاجًا لِتَسْكُنُوا إِلَيْهَا وَجَعَلَ بَيْنَكُمْ مَوَدَّةً وَرَحْمَةً ۚ إِنَّ فِي ذَٰلِكَ لَآيَاتٍ لِقَوْمٍ يَتَفَكَّرُونَ
Maksudnya
: “
Dan di antara tanda-tanda (kebesaran-Nya) adalah Dia menciptakan buat kamu isteri-isteri yang berasal dari diri kamu sendiri, supaya kamu berasa tenang kepada mereka. Dan dia menjadikan di antara kamu perasaan mawadah (kasih sayang) dan juga rahmah (belas kasihan). Sesungguhnya pada yang demikian itu merupakan tanda-tanda (kebesaran) bagi kaum yang sentiasa berfikir.
”
(Surah al-Rum: 21)
Berdasarkan ayat di atas, secara jelas disebutkan berkenaan hikmah dan tujuan pernikahan, iaitu supaya kita berasa tenang kepada pasangan. Di samping Allah SWT memberikan perasaan
mawaddah
kepada pasangan yang halal, Dia juga turut mengurniakan perasaan
rahmah
(kasih sayang) sesama pasangan dalam perkahwinan.
Imam al-Qurtubi menyatakan dalam tafsirnya bahawa yang dimaksudkan dengan kalimah
al-mawaddah
 dan
al-rahmah
 adalah, perasaan yang menghubungkan di antara satu sama lain (suami dan isteri). Ibn Abbas R.Anhuma menafsirkan
al-mawaddah
sebagai perasaan cinta seorang suami kepada isterinya. Manakala
al-rahmah
pula bererti perasaan belas ihsan seorang lelaki daripada mendatangkan keburukan kepada isterinya. (Lihat
Tafsir al-Qurtubi
, 17/14).
Justeru, kita perlu memahami bahawa asas-asas terbinanya sesebuah perkahwinan adalah bertujuan untuk memanifestasikan tujuan dan hikmah tersebut sebagaimana yang kami telah kongsikan sebahagiannya di atas.
Selain itu juga isteri tidak boleh melakukan sesuatu yang suami tidak suka. Ia bukanlah sifat seorang isteri yang solehah. Dalam sebuah hadith yang diriwayatkan daripada Abdullah bin ‘Amr R.A, Nabi SAW pernah bersabda:
 الدُّنْيَا مَتَاعٌ وَخَيْرُ مَتَاعِ الدُّنْيَا الْمَرْأَةُ الصَّالِحَةُ
Maksudnya
: “
Dunia adalah perhiasan, dan sebaik-baik perhiasan dunia adalah wanita yang solehah.
”
Riwayat Muslim (715)
Imam al-Qurtubi menjelaskan makna wanita yang solehah dalam hadith di atas adalah wanita yang menggembirakan suami apabila dilihat, mentaatinya apabila disuruh, dan memelihara kehormatan suaminya apabila ketiadaannya pada diri dan juga hartanya. (Lihat
al-Mufhim
, 4/221).
Daripada Ibn Abbas R.Anhuma, Nabi SAW bersabda:
أَلاَ أُخْبِرُكَ بِخَيْرِ مَا يَكْنِزُ الْمَرْءُ الْمَرْأَةُ الصَّالِحَةُ إِذَا نَظَرَ إِلَيْهَا سَرَّتْهُ وَإِذَا أَمَرَهَا أَطَاعَتْهُ وَإِذَا غَابَ عَنْهَا حَفِظَتْهُ
Maksudnya
: “
Hendakkah kamu aku beritahukan tentang sebaik-baik harta seorang lelaki adalah wanita yang solehah. Apabila dia melihat kepadanya, dia akan menggembirakan, apabila dia memberi arahan kepadanya wanita itu taat, dan apabila dia tidak berada di sisinya, wanita itu menjaga maruah dirinya
.”
Riwayat Abu Daud (1664)
Dalam sebuah hadith yang diriwayatkan daripada Abu Umamah R.A, Nabi SAW bersabda:
مَا اسْتَفَادَ الْمُؤْمِنُ بَعْدَ تَقْوَى اللهِ خَيْرًا لَهُ مِنْ زَوْجَةٍ صَالِحَةٍ ، إِنْ أَمَرَهَا أَطَاعَتْهُ ، وَإِنْ نَظَرَ إِلَيْهَا سَرَّتْهُ ، وَإِنْ أَقْسَمَ عَلَيْهَا أَبَرَّتْهُ ، وَإِنْ غَابَ عَنْهَا نَصَحَتْهُ فِي نَفْسِهَا وَمَالِهِ
Maksudnya
: “
Seseorang lelaki yang beriman itu tidak akan mendapat manfaat dan faedah – selepas takwanya kepada Allah SWT – lebih daripada isteri yang solehah. Jika disuruh oleh suami, dia taat, jika suaminya melihat kepadanya, dia menyenangkannya. Jika bersumpah, nescaya dia dapat membuktikannya dan jika ditinggalkan oleh suaminya, dia menjaga diri dan menjaga hartanya.
”
Riwayat Ibn Majah (1857)
Antara ciri-ciri seorang isteri yang solehah juga ialah:
Segera menyahut dan hadir apabila dipanggil oleh suami. Rasulullah SAW bersabda, yang maksudnya: “
Jika seorang lelaki mengajak isterinya ke tempat tidur, lalu isteri itu menolak. Kemudian, suami itu bermalam dalam keadaan marah, maka isterinya itu dilaknat oleh para malaikat sehingga waktu pagi.
”
Tidak membantah perintah suami selagi tidak bertentangan dengan syariat.
Tidak bermasam muka terhadap suami.
Sentiasa menuturkan kalimah yang baik-baik.
Tidak membebankan suami dengan permintaan di luar kemampuan suami.
Keluar rumah hanya dengan izin suami.
Berhias hanya untuk suami.
Menghargai pengorbanan suami.
Tidak membenarkan orang yang tidak diizinkan suami masuk ke dalam rumah.
Menerima tunjuk ajar daripada suami.
Menghormati mertua serta kaum keluarga suami.
Sentiasa berada dalam keadaan kemas dan bersih.
Menjadi penenang dan penyeri rumahtangga. (Lihat
Rumahku Syurgaku
 oleh Dr. Zulkifli al-Bakri, hlm. 78).
Seterusnya, berkenaan tindakan saudara meminta wang daripada lelaki tersebut sebagai bayaran kerana tidak membalas dengan kekerasan dan melepaskan dia pergi dengan damai, menurut pandangan kami tindakan saudara itu adalah kurang tepat kerana ia boleh membawa kepada maksud dan implikasi yang lain.
Namun saudara sudah menyesalinya dan menolak untuk menerima pemberian wang tersebut, maka kami katakan kesilapan atau kesalahan yang pernah dilakukan terdahulu termasuk dalam perkara yang dimaafkan. Firman Allah SWT:
عَفَا اللَّـهُ عَمَّا سَلَفَ
Maksudnya:
 “
Allah maafkan apa yang telah lalu.”
(Surah al-Ma’idah: 95)
Perbanyakkanlah beristighfar dan memohon keampunan kepada Allah SWT. Firman Allah SWT:
وَتُوبُوا إِلَى اللَّـهِ جَمِيعًا أَيُّهَ الْمُؤْمِنُونَ لَعَلَّكُمْ تُفْلِحُونَ
Maksudnya
: “
Dan bertaubatlah kamu sekalian kepada Allah, wahai orang-orang yang beriman, supaya kamu berjaya.
”
(Surah al-Nur: 31)
Ibn Kathir menyebutkan, yakni lakukanlah apa yang telah diperintahkan kepadamu daripada sifat-sifat yang indah dan akhlak-akhlak yang mulia. Tinggalkanlah kebiasaan kaum Jahiliyyah yang memiliki akhlak dan sifat yang tercela, kerana kejayaan hanya dapat dicapai dengan mengerjakan apa yang telah diperintahkan Allah dan Rasul-Nya serta meninggalkan apa yang telah dilarang oleh Allah dan Rasul-Nya. (Lihat
Tafsir al-Quran al-‘Azim
, 10/225)
Adapun wang pemberian tersebut (yang tetap diterima setelah dipaksa), tidak ada masalah untuk saudara menggunakannya dan mungkin ia boleh digunakan untuk melangsaikan hutang isteri dan seumpamanya.
Kami juga mengambil kesempatan di sini menasihatkan kepada saudara, sebaik-baiknya binalah hubungan semula dengan isteri. Ambillah yang jernih dan buang yang keruh. Ubahlah gaya hidup ke arah lebih baik. Rajin-rajin ke masjid untuk solat berjemaah, mendengar kuliah-kuliah agama dengan membawa isteri dan keluarga bersama. Jika ada lebihan harta, boleh bawa isteri atau keluarga ke Makkah bagi menunaikan umrah dan berdoa di sana. Semoga kesemua usaha itu akan menjadikan kita lebih baik dan seterusnya menjadikan keluarga kita diberkati oleh Allah SWT lalu diturunkan perasaan
mawaddah
dan
rahmah
.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
: “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa
.”
Bertarikh: 25 September 2023 bersamaan 9 Rabiulawwal 1445


#3246: Status Wuduk Setelah Menyentuh Kemaluan Ketika Mandi Wajib

Soalan:
Assalamualaikum Dato’ Seri. Saya ada kemusykilan. Adakah seseorang wajib berwudhuk selepas mandi wajib walaupun menyentuh kemaluan semasa mandi wajib? Tujuan menyentuh kemaluan untuk meratakan air.
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
 يَا أَيُّهَا الَّذِينَ آمَنُوا لَا تَقْرَبُوا الصَّلَاةَ وَأَنتُمْ سُكَارَىٰ حَتَّىٰ تَعْلَمُوا مَا تَقُولُونَ وَلَا جُنُبًا إِلَّا عَابِرِي سَبِيلٍ حَتَّىٰ تَغْتَسِلُوا ۚ
Maksudnya:
Wahai orang-orang yang beriman, janganlah kamu hampiri sembahyang (mengerjakannya) sedang kamu dalam keadaan mabuk, hingga kamu sedar dan mengetahui akan apa yang kamu katakan. Dan janganlah pula (hampiri masjid) sedang kamu dalam keadaan junub (berhadas besar) – kecuali kamu hendak melintas sahaja – hingga kamu mandi bersuci.
Surah al-Nisa’ (43)
Tatacara Mandi Wajib
Sepertimana diriwayatkan oleh Saidatina Aisyah R.Anha, beliau berkata:
أَنَّ النَّبِيَّ صَلَّى اللهُ عَلَيْهِ وَسَلَّمَ: كَانَ إِذَا اغْتَسَلَ مِنَ الجَنَابَةِ، بَدَأَ فَغَسَلَ يَدَيْهِ، ثُمَّ يَتَوَضَّأُ كَمَا يَتَوَضَّأُ لِلصَّلاَةِ، ثُمَّ يُدْخِلُ أَصَابِعَهُ فِي المَاءِ، فَيُخَلِّلُ بِهَا أُصُولَ شَعَرِهِ، ثُمَّ يَصُبُّ عَلَى رَأْسِهِ ثَلاَثَ غُرَفٍ بِيَدَيْهِ، ثُمَّ يُفِيضُ المَاءَ عَلَى جِلْدِهِ كُلِّهِ
Maksudnya:
“Sesungguhnya apabila Nabi SAW mandi junub, Baginda akan memulakannya dengan mencuci kedua-dua tangannya. Kemudian Baginda berwuduk sebagaimana wuduk untuk solat. Seterusnya, Baginda memasukkan jari-jari ke dalam air lalu meratakannya ke kulit rambutnya. Kemudian Baginda menyiramkan air ke atas kepala dengan kedua-dua tangannya sebanyak tiga kali, seterusnya Baginda mengalirkan air ke seluruh kulit tubuhnya.”
Riwayat Bukhari (248)
 Berdasarkan hadith di atas, dapat kita fahami:
Rukun mandi wajib ada tiga
:
Niat
 mandi wajib
Niat umum:
نَوَيْتُ رَفْعَ الْحَدَثِ الْأَكْبَرِ للهِ تَعَالَى
Maksudnya: Sahaja aku mengangkat hadas besar kerana Allah Taala.
Menghilangkan kotoran atau najis di badan.
Meratakan air ke seluruh tubuh badan yang zahir.
Berbalik kepada persoalan di atas, kami nyatakan
berwuduk sebelum mandi wajib adalah disunatkan.
 Hal ini sebagaimana yang diterangkan oleh Abu Syuja’:
وَسُنَنُهُ خَمْسَةُ أَشْيَاءَ: التَّسْمِيَةُ وَالْوُضُوءُ قَبْلَهُ وَإِمْرَارُ الْيَدِ عَلَى الْجَسَدِ وَالْمُوَالَاةِ وَتَقْدِيمُ الْيُمْنَى عَلَى الْيُسْرَى.
Maksudnya:
Sunat bagi mandi wajib pula ada lima perkara:
membaca
bismillahi rahmani rahim
, mengambil wuduk sebelum mandi, meratakan air dengan tangan ke seluruh badan, berturutan dan mendahulukan anggota bahagian kanan berbanding kiri. (Rujuk
Matan Abi Syuja’
, hlm. 4)
Dalam isu batal wudhuk, sekiranya
seseorang yang telah berwuduk sebelum/selepas selesai mandi wajib kemudian menyentuh kemaluannya, maka dia perlu mengulangi wudhuknya kerana dia telah melakukan perbuatan yang membatalkan wudhuk iaitu menyentuh kemaluan dengan tapak tangan
. Sabda Nabi SAW:
مَنْ مَسَّ ذَكَرَهُ فَلْيَتَوَضَّأْ
Maksudnya: “
Sesiapa yang menyentuh kemaluannya, maka berwudhu’lah
”
Riwayat Abu Dawud (181), al-Nasaie (163), Ibn Majah (479)
Semoga jawapan ini memberi kefahaman yang baik kepada kita berkenaan dengan agama kita. Amin.
 اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 26 September 2023 bersamaan 10 Rabiulawwal 1445


#3247: Memberikan Daging Sembelihan Nazar Kepada Bukan Islam

Soalan:
Assalamu’alaikum Dr, saya nak tanya tentang nazar, bolehkah daging yang disembelih atas niat nazar diberikan kepada orang bukan islam makan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Nazar dari sudut istilah ialah apa yang  telah ditakrifkan  oleh para ulama’ iaitu: Mewajibkan atas diri sendiri suatu perbuatan qurbah (mendekatkan diri dengan Allah) yang tidak ditentukan dalam syara’, sama ada secara mutlak atau pun dengan menta’liqkan (iaitu mengaitkan) dengan suatu perkara. (Lihat
 al-Mu’tamad fi al-Fiqh al-Syafi’i,
 2/501)
Firman Allah SWT:
ثُمَّ لْيَقْضُوا تَفَثَهُمْ وَلْيُوفُوا نُذُورَهُمْ
Maksudnya
:
“Kemudian hendaklah mereka membersihkan dirinya dan hendaklah mereka menyempurnakan nazar-nazarnya.
(Surah al-Hajj: 29)
Diriwayatkan daripada  Aisyah bahawa Rasulullah SAW bersabda:
مَنْ نَذَرَ أَنْ يُطِيعَ اللَّهَ فَلْيُطِعْهُ، وَمَنْ نَذَرَ أَنْ يَعْصِيَهُ فَلاَ يَعْصِهِ
Maksudnya
:
Barangsiapa yang bernazar untuk mentaati Allah maka hendaklah dia melaksanakan ketaatan itu, dan barangsiapa yang bernazar untuk melakukan maksiat maka janganlah dia melakukan maksiat itu.
Riwayat al-Bukhari (6696)
Begitu juga, jika sekiranya seorang itu bernazar untuk melakukan sesuatu ketaatan kepada Allah SWT, maka hendaklah dia menunaikannya. Namun, jika dia bernazar kemaksiatan, maka tidak boleh dia menunaikannya. Rasulullah SAW bersabda dalam satu hadith yang diriwayatkan daripada Aisyah bahawa:
مَنْ نَذَرَ أَنْ يُطِيعَ اللَّهَ فَلْيُطِعْهُ، وَمَنْ نَذَرَ أَنْ يَعْصِيَهُ فَلاَ يَعْصِهِ
Maksudnya
:
Barangsiapa yang bernazar untuk mentaati Allah maka hendaklah dia melaksanakan ketaatan itu, dan barangsiapa yang bernazar untuk melakukan maksiat maka janganlah dia melakukan maksiat itu.
Riwayat al-Bukhari (6696)
Telah dinyatakan dalam
Fiqh al-Manhaji
 bahawa: Nazar hanya dibolehkan kepada perkara kebajikan dan sekiranya bernazar perkara haram dan makruh maka tidak sah nazarnya seperti bernazar untuk merogol dan selainnya (Lihat
al-Fiqh al-Manhaji
, 3/26).
Rukun Nazar
Para ulama menyatakan bahawa nazar mempunyai tiga rukun iaitu :
Sighah(bentuk ucapan).
Orang yang melakukan nazar (الناذر)
Perkara yang dinazarkan (المنذور)
Syeikh Dr. Muhammad Al-Zuhaili dalam menghuraikan rukun yang pertama iaitu sighah menyatakan : ‘’Ia (sighah) adalah ucapan yang terbit dari pelaku nazar. Dan tidak sah nazar melainkan dengan perkataan. Iaitu seseorang itu mengucapkan : ‘’Untuk Allah ke atas diriku perbuatan sekian-sekian’’. Sekiranya seseorang itu menyebut : ‘’Ke atas diriku perbuatan sekian-sekian’’, maka nazarnya sah. Ini kerana, perbuatan ibadah itu tidak berlaku melainkan hanya untuk Allah semata-mata’’. Yang paling lengkap dalam sighah nazar ini sebagai contoh adalah : ‘’Sekiranya Allah menyembuhkan sakitku ini, maka untuk Allah ke atas diriku perbuatan sekian’’. Dan disyaratkan juga pada sighah supaya dilakukan dengan lafaz yang menunjukkan kepada iltizam (kesungguhan).(Lihat
Al-Mu’tamad fi al-Fiqh al-Syafie,
 2/505)
Menjawab bagi persoalan di atas kami katakan daging yang disembelih atas niat nazar merupakan perkara yang diperselisihi di kalangan para ulama. Ada yang membenarkannya dan ada juga yang melarang. Namun kami berpandangan adalah sebaiknya daging tersebut  diberikan kepada muslim dari kalangan yang fakir dan miskin dan tidak diberikan kepada non muslim . Yang demikian merupakan pandangan dari kalangan ulama mazhab Syafi’e dan sebahagian daripada mazhab Malik. Ini adalah pendapat yang lebih selamat dan ihtiyat.
Al-Nawawi menyatakan bahawa : Ibnu Manzur berkata: “Umat Islam telah bersepakat  mengenai kebolehan memberi makan orang miskin Muslim dengan daging korban. Namun, mereka berbeza pendapat mengenai memberi makan orang miskin dari kalangan  ahli zimmi. Al-Hasan al-Basri dan Abu Thawr membenarkan memberi makan kepada mereka. Malik berkata: ‘Kami lebih suka memberi makan kepada orang lain selain mereka.’ Malah, Malik juga tidak suka memberi kulit atau apa-apa bahagia daripada daging korban kepada Nasrani.” Al-Laith berkata: “Jika daging korban dimasak, maka tidak ada masalah untuk memberikan kepada ahli zimmi untuk memakannya bersama-sama dengan orang Muslim. Pendapat yang mesti diperhatikan ialah adalah dibenarkan memberi makan kepada  mereka dari korban yang sunat bukan yang wajib. (Lihat
al-Din al-Khalis au Irsyad al-Khal ila Din al-Haq
,hlm.5/37)
Adapun sekiranya daging tersebut daripada korban yang sunat kami berpandangan dibolehkan untuk memberikannya kepada non muslim  terutama kepada ahli keluarga, jiran atau fakir miskin dari kalangan mereka. Ini sebagaimana firman Allah SWT:
لَا يَنْهَاكُمُ اللَّهُ عَنِ الَّذِينَ لَمْ يُقَاتِلُوكُمْ فِي الدِّينِ وَلَمْ يُخْرِجُوكُمْ مِنْ دِيَارِكُمْ أَنْ تَبَرُّوهُمْ وَتُقْسِطُوا إِلَيْهِمْ إِنَّ اللَّهَ يُحِبُّالْمُقْسِطِينَ
Maksudnya
:
“Allah tiada melarang kamu untuk berlaku baik dan berbuat adil terhadap orang-orang yang tiada memerangimu karena agama dan tidak mengusirmu dari negerimu.”
(Surah Al-Mumtahanah: 8)
Ibn Kathir telah menafsirkan ayat di atas dengan berkata, bahawa Allah SWT tidak menghalang umat Islam berbuat baik terhadap orang bukan Islam selagi mana mereka tidak menentang dalam hal berkaitan agama, tidak menindas kaum wanita dan orang-orang yang lemah. (Lihat
Tafsir al-Quran al-‘Azim
, 8/90)
Diriwayatkan daripada Mujahid bahwa pernah suatu ketika, sesekor kambing disembelih dirumah Abdullah Bin Amru maka ketika  beliau datang lalu bertanya: Apakah kalian telah memberi kepada tetangga yahudi kita? Aku mendengar Rasulullah SAW bersabda:
مَا زَالَ جِبْرِيلُ يُوصِينِي بِالْجَارِ حَتَّى ظَنَنْتُ أَنَّهُ سَيُوَرِّثُهُ
Maksudya
: Jibril telah berwasiat kepadaku untuk berbuat baik kepada jiran sehingga aku menyaka dia akan mewarisinya.
Riwayat Tarmizi(1943)
Ibnu Qudamah menyatakan: Dan dibenarkan untuk memberi makan kepada orang kafir dari daging korban  kerana ini merupakan sedekah , maka dibenarkan memberi makan kepada orang ahli zimmi dan tawanan, seperti sedekah-sedekah  yang lain.” (Lihat
Al-Mughni
, 9/450).
Justeru kami katakan dalam isu ini kami katakan daging dari penyembelihan korban yang wajib iaitu nazar hendaklah diberi keutamaan kepada saudara-saudara muslimin yang fakir dan miskin. Namun sekiranya tempat tinggal saudara berjauhan dengan penduduk muslim maka kami katakan dibolehkan memberikan daging tersebut kepada non muslim yang berjiran.
Semoga Allah memberikan kefahaman yang baik dalam melaksanakan titah perintahnya dan kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّار
Maksudnya
:
“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Wallahua’lam
Bertarikh: 26 September 2023 bersamaan 10 Rabiulawwal 1445


#3248: Membaca Surah al-Mulk Sebelum Tidur dan Ayat al-Quran Dalam al-Ma’thurat Ketika Haid

Soalan:
Assalamualaikum Dato’ Seri. Saya nak tanya, bolehkah saya baca surah-surah yang biasa saya baca contoh, al-Mulk sebelum tidur, bacaan 3 qul dalam al-Mathurat dan surah lain ketika dalam haid?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam masalah wanita membaca al-Quran ketika haid, terdapat dua pandangan:
Pertama: Haram.
Ini merupakan pendapat kebanyakan Fuqaha’. Mereka melarang wanita membaca al-Quran ketika dalam haid dan sedang berjunub berdasar kepada hadis daripada Ibn Umar R.Anhuma, daripada Nabi SAW, baginda bersabda:
لاَ تَقْرَأُ الحَــائِضُ وَلاَ الجُــنُبُ شَــْـيئاً مِنَ القُرأَنِ
Maksudnya:
 “
Tidak dibolehkan wanita di dalam haid dan yang berjunub membaca sedikit pun daripada al-Quran.”
Riwayat al-Tirmizi (131) dan Ibn Majah (596) Syeikh Syuaib al-Arnout di dalam
Takhrij al-Awasim wa al-Qawasim
(4/32) menyatakan dalam sanad hadith ini terdapat Ismail bin Ayyash yang meriwayatkan selain daripada ahli negerinya dan hadith ini terdapat dua jalur dan kedua-duanya
dhaif.
Kedua:

Harus.
Ini adalah pendapat ulama Malikiah mengikut riwayat yang sahih mengatakan bahawa: Dibolehkan untuk memegang al-Quran bagi wanita yang haid dan dibolehkan juga untuk membacanya dengan tujuan mengajar dan belajar. Kelonggaran ini hanya diberikan kepada wanita yang dalam keadaan haid sahaja dan bukannya yang sedang berjunub. Ini kerana hari-hari haid itu berlangsung adalah cukup lama. Maka, jika mereka dilarang daripada membaca al-Quran, dibimbangi bahawa mereka akan melupakan al-Quran. Sedangkan berzikir kepada Allah SWT adalah dibolehkan kepada wanita-wanita yang sedang dalam haid. Ianya juga memberi kemudahan kepada madrasah Tahfiz Al-Quran untuk meneruskan pengajarannya sehingga para huffaz tidak melupakan hafazannya disebabkan terhenti bacaan kerana haid dan nifas.
Inilah juga pendapat tokoh ulama silam seperti Imam al-Bukhari, al-Tabari, Ibn Munzir, Dawud al-Zahiri, al-Sya’bi, pendapat Imam al-Syafi’i dalam qaul Qadimnya dan kebanyakan ulama masa kini seperti Syeikh Muhammad bin Soleh al-’Uthaimin dan lain-lain. (Lihat
Taudhih al-Ahkam Min Bulugh al-Maram,
 al-Syeikh Abdullah Al-Bassam, 1/461)
Malah dalam masalah wanita yang sedang dalam nifas juga dibolehkan untuk membaca al-Quran sebagaimana yang terdapat di dalam kitab
Majmu’ al-Fatawa
: “Membaca al-Quran bagi wanita nifas dibolehkan jika dia khuatir akan boleh lupa bacaan al-Quran dengan sebab lamanya tempoh masa nifas tersebut. Tetapi jika dia yakin bahawa tidak melupakan bacaan al-Quran tersebut maka tak perlulah dia membacanya.” (Lihat
Majmu’ al-Fatawa,
 1/636)
Antara pandangan yang dikemukakan oleh Jawatankuasa Fatwa Negeri Johor yang bersidang pada 14 Syawal 1437 bersamaan 19 Julai 2016 telah membuat keputusan seperti berikut:
“Hukum wanita haid membaca al-Quran menurut qaul muktamad dalam mazhab Syafie ialah haram sebagaimana hadith yang diriwayatkan oleh Imam al-Tirmizi. Walaubagaimanapun, adat budaya pada zaman sekarang dalam mempelajari al-Quran sudah berbeza jika dibandingkan dengan zaman dahulu yang mana salah satu kemajuannya adalah ianya telah menjadi satu bidang yang diiktiraf di peringkat Negara dan juga antarabangsa.
Justeru, pandangan ulama’ kontemporari seperti mantan syeikh al-Azhar, Syeikh Jadul Hak Ali Jadul Hak dan selainnya yang mengharuskan pelajar wanita yang dalam keadaan haid untuk menghafaz al-Quran dan membacanya atas faktor peperiksaan atau ujian adalah lebih sesuai untuk dijadikan hukum berdasarkan kepada kaedah darurat atau masyaqqah dan juga maslahah kerana waktu peperiksaan adalah terhad dan terbatas. Keharusan dalam maslah ini juga boleh disandarkan kepada qaul qadim Imam Syafie yang menyatakan bahawa “wanita yang sedang dalam haid harus membaca al-Quran”.
[1]
Pandangan Ulama’
Syeikh al-Dasuqi al-Maliki berkata: “Tidak ditegah dengan sebab haid membaca al-Quran dalam keadaan adanya darah sekalipun telah berlaku janabah sebelum itu.” (Lihat
Hasyiyah ala al-Syarh al-Kabir al-Dardir,
 1/284)
Syeikh Salih Abd al-Sami’ al-Abi berkata: “Tidak ditegah dengan sebab haid membaca al-Qur’an tanpa menyentuh Quran.” (Lihat
Jawahir al-Iklil,
 1/32)
Al-Mardawi al-Hanbali berkata: “Ditegah wanita haid daripada membaca al-Quran secara mutlak dan inilah yang sahih dalam mazhab Hanbali tetapi ada pendapat menyatakan tidak ditegah. Inilah yang dipilih oleh Syeikh Taqiyuddin Ibn Taimiyyah” (Lihat
al-Insaf,
 1/347)
Ibn Hajar al-’Asqalani menukilkan daripada Ibn Rusyd dan Ibn Battal bahawa dikehendaki Imam al-Bukhari yang berdalilkan keharusan membaca al-Quran bagi haid dan junub sedangkan tidak sah dari sisi
musannif
 sesuatu pun hadis tentang itu. (Lihat
Fath al-Bari,
 1/486)
Terdapat pendapat yang mengatakan bahawa hukum wanita haid adalah sama dengan hukum wanita nifas dalam bab membaca al-Quran yang mana wanita tersebut boleh memegang dan membaca al-Quran sekiranya wanita tersebut adalah guru atau murid. (Lihat
Hasyiyah al-Dasuqi,
 1/175)
Kesimpulan
Sebagai kesimpulan, kami katakan bahawa
membaca al-Quran ketika dalam haid adalah dibolehkan berdasarkan sebab-sebab yang telah diterangkan
. Justeru, dibolehkan untuk perempuan yang berada dalam haid dan nifas untuk membaca surah al-Mulk sebelum tidur, bacaan 3 qul dan ayat al-Quran lain dalam al-Mathurat dan seumpamanya.
Syeikh Abdul Aziz bin Baz berkata: “Yang benar menurut pandangan para ulama’ ialah tidak ada masalah bagi wanita haid dan nifas untuk membaca apa yang mereka hafal daripada al-Quran.
Tidak ada masalah juga bagi wanita haid dan nifas untuk membaca Ayat al-Kursi ketika tidur, dan tidak ada masalah bagi mereka untuk membaca sebanyak yang mereka mampu dari Al-Quran pada semua waktu dengan ikhlas dari hati
. Inilah yang benar dan ini adalah yang asalnya. Oleh sebab itu, Nabi SAW memerintahkan Aisyah R.Anha ketika beliau haid semasa Haji Wada’ untuk melakukan apa yang dilakukan oleh para haji, kecuali tidak melakukan tawaf di sekitar Kaabah hingga dia bersuci, dan dia tidak dilarang membaca al-Quran.”
[2]
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
[1]
  Lihat:
http://e-smaf.islam.gov.my/e-smaf/index.php/main/mainv1/fatwa/pr/15939
[2]

https
://
binbaz
.
org
.
sa
/
fatwas
/7055/
حكم
–
قراءة
–
الحاىض
–
والنفساء
–
والجنب
–
للقران
–
الكريم
Bertarikh: 26 September 2023 bersamaan 10 Rabiulawwal 1445


#3249: Mak Yong

Soalan:
Assalamualaikum Dato’ Seri. Saya ada soalan. Apakah hukum persembahan Mak Yong? Adakah ia dibolehkan sebagai satu seni persembahan budaya? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mengemukakan terlebih dahulu sedikit pengenalan ringkas berkenaan Mak Yong ini. Makyong, mak yong atau makyung merupakan sejenis tarian Melayu tradisional yang berasal dari Patani dan Kelantan. Drama tari ini menggabungkan unsur-unsur ritual, lakonan dan tarian yang digayakan, muzik vokal dan instrumental, lagu, cerita dan teks percakapan yang formal dan bersahaja; nama “mak yong” ini dikaitkan dengan upacara di mana pawang cuba menyembuhkan pesakit yang dirasuk melalui nyanyian, tarian bersawai dan menurun. Ia menjadi persembahan harian, drama-tari ini dipertontonkan terutamanya di Patani selatan Thailand; Terengganu, Kelantan, Kedah, Perlis, Pahang, Johor di Malaysia serta sejauh Kepulauan Riau di Indonesia.
Ia dipersembahkan bukan sahaja sebagai hiburan tetapi juga sebagai istiadat raja memerintah dan sebagai cara perubatan merawat orang sakit. Mak Yong dipercayai wujud sebelum kedatangan Islam lagi. Ia dipentaskan sebagai pementasan Diraja di bawah naungan Kesultanan Kelantan sehingga 1920-an. Dengan itu, tradisi ini dikekalkan dalam bentuk asal tanpa meninggalkan peningkatan yang terdapat di istana seperti pakaian yang berhias cantik.
Unsur-unsur seni persembahan ini yang penuh mistis menarik rasa tidak senang dalam sesetengah pihak; ia pernah diharamkan di negeri Kelantan dengan alasan “seni ini mengandungi unsur-unsur yang bertentangan dengan akidah, seperti pemujaan.”
Para sejarawan tidak pasti sama ada Mak Yong mempunyai suatu punca yang khusus. Oleh kerana ia diwarisi secara lisan dalam kalangan penduduk kampung, usia sebenar Mak Yong tidak dapat dipastikan. Bagaimanapun, pemerhatian sifat seni ini yang didapati bebas daripada pengaruh-pengaruh luar menunjukkan ia sekurang-kurangnya berusia 800 tahun dan hampir pasti lebih awal lagi.
Ada sumber yang menyatakan seni ini dipercayai berkembang hasil gabungan beberapa unsur utama iaitu tarian nora, tarian yang dipersembahkan para dayang istana serta sawai. Legenda biasanya mengaitkan tarian dengan semangat padi yang digelar Mak Hiang tetapi yang lain mempercayai ia dicipta oleh makhluk digelar Semar.
Ada juga penceritaan lisan yang mendasarkan seni ini kepada kegiatan harimau jadian, sepertimana yang didokumentasikan Hasan Junus dalam isu 23 Julai 1972 akhbar
Suara Karya Minggu
 di Riau dari suatu cerita turunan oleh Abdul Rahman, salah satu pemeran utama dan terkenal seni ini serata Kepulauan Riau bergelaran “Pak Man” berasal dari Mantang Arang, Kabupaten Bintan:
Suatu hari ada seorang lelaki yang pergi masuk ke hutan dan tersesat. Untunglah dia berjumpa sebuah kampung dan orang yang tinggal di ujung kampung itu baik hati mengajaknya bermalam di pondoknya. Setelah selesai makan, tuan rumah berpesan, “Jangan ke mana-mana, jangan pergi keluar rumah. Tutup pintu tingkap dan tidurlah, saya ada kerja sedikit.” Hari pun malamlah.
Begitu malam hari, orang sekampung itu berubah menjadi (ha)rimau semuanya. Lalu, terdengar bunyi gong dan tambur, amatlah bagus bunyinya. Orang yang sesat tadi mengintip dari celah-celah dinding. Rupanya (ha)rimau jadi-jadian itu sedang bersenang-senang dengan suatu permainan penghibur hati, pengobat penat di siang hari. Begitu permainan selesai, mereka pun letih dan terkapar tidur sampai tak sempat mencium bau manusia.
Besoknya orang yang sesat tadi pun balik ke kampungnya. Permainan (ha)rimau jadi-jadian itu ditirunya dan dimainkannya di kampungnya. Itulah asal mula Makyong. Entah ya entah tidak, begitulah yang diceritakan orang tua-tua dulu kepada saya.
Menurut
Hikayat Patani
, seni Mak Yong dibawa ke Kelantan lebih 200 tahun dahulu di mana ia pertama kali disebut sebagai pertunjukan di istana Yala, Kerajaan Pattani. Dari situ ia berkembang ke Kedah dan negeri-negeri lain melalui Tanjung Kurau (kini Singapura) ke kepulauan Riau yang ketika itu merupakan sebahagian daripada Kesultanan Johor-Riau-Lingga. Mak Yong biasanya dipersembahkan di istana sehingga 1920 yang mana ia sering dipertontonkan dalam kalangan orang biasa.
Butiran mengenai persembahan ini turut digambarkan teliti dalam
Syair Perkawinan Anak Kapitan Cina
 dikarang Encik Abdullah bertarikh 1277 Hijriyah atau 1860 Masihi yang menceritakan suasana perkahwinan seorang pembesar Melayu bernama Engku Puteri Raja Hamidah dengan anak seorang Kapitan Cina.
[1]
Persembahan tradisi Mak Yong tidak banyak menggunakan prop, set, dan latar bagi menggambarkan sesuatu adegan. Struktur persembahannya adalah tetap dan sama sahaja walaupun cerita dan watak yang dibawa berbeza. Persembahan tradisi di kampung dilakukan di panggung terbuka. Penonton duduk di tiga sisi panggung manakala sisi yang keempat untuk pemuzik. Kebanyakan peranan dilakonkan oleh wanita dan ceritanya berasaskan cerita-cerita tradisi rakyat.
Ada pelbagai pendapat tentang jumlah cerita Mak Yong, ada yang menyatakan hanya berjumlah 12 cerita utama dan ada pula yang berpendapat lebih daripada itu. Cerita Dewa Muda adalah cerita pokok yang paling utama. Kisahnya menggambarkan pengembaraan watak utama yang menemui pelbagai halangan dalam pengembaraannya sebelum akhirnya mereka hidup bahagia sebagai suami isteri atau raja dan permaisuri.
Upacara Buka Panggung memulakan persembahan diikuti perjalanan cerita dan akhirnya upacara Tutup Panggung. Dalam upacara Buka Panggung persembahan bermula dengan segmen Mengadap Rebab, yakni memberi penghormatan kepada alat muzik utama iaitu rebab yang dianggap sebagai unsur suci dalam persembahan.
Pelakon watak Peran Tua memberi penghormatan kepada rebab dengan menempatkannya di tengah-tengah panggung sambil Jong Dongdang menyanyikan lagu “San Gendang”. Pak Yong, Mak Yong dan Jong Dongdang berdiri dalam lingkaran sementera inang dan dayang menyanyikan lagu “Sedayung Mak Yong” atau lagu “Sedara” yang diketuai oleh permaisuri. Pada akhir lagu Pak Yong memerintahkan inang dan dayang untuk kembali ke istana dan ini menandakan berakhirnya segmen ini.
Watak-watak utama terdiri daripada Pak Yong, Mak Yong, Raja, Permaisuri, Peran Tua dan Peran Muda. Terdapat juga watak-watak lain seperti Wak Nujum Diraja, Wak Nakhoda, Betara Guru, hulubalang, jin, bota dan raksasa, bergantung kepada cerita.
Alat muzik utama adalah rebab tiga tali, sepasang gendang dan sepasang tetawak. Terdapat juga alat tambahan untuk menambahkan kegemeresikan alunan melodinya seperti canang, kesi dan serunai.
Pada tahun 2005, Mak Yong diiktiraf dan diangkat sebagai Karya Agung Warisan Lisan dan Tidak Ketara Kemanusiaan (
A Masterpiece of the Oral and Intangible Heritage of Humanity
) oleh Pertubuhan Pendidikan, Saintifik dan Kebudayaan Bangsa-Bangsa Bersatu (UNESCO). Pada tahun 2008, Mak Yong diangkat sebagai Warisan Budaya Tidak Ketara Kemanusiaan (
Representative List of the Intangible Cultural Heritage of Humanity
).
[2]
Selain daripada itu, di sana juga terdapat fatwa berkenaan Mak Yong ini. Di antaranya fatwa Negeri Terengganu yang menyatakan bahawa permainan Mak Yong mengandungi unsur-unsur yang bertentangan dengan tuntutan agama Islam dengan adanya pergaulan lelaki dan perempuan, kata-kata tidak sopan dan bertentangan dengan nilai kesopanan. Maka jawatankuasa ini berpendapat permainan Mak Yong tidak boleh diberi kebenaran. Soal membayar niat dengan permainan Mak Yong tidak diharuskan oleh syara‘ kerana berniat/bernazar hanya diharuskan kepada perkara-perkara kebajikan.
[3]
Seterusnya dalam menjawab soalan di atas, secara umumnya, Islam tidak menghalang umatnya daripada berhibur. Akan tetapi hiburan di sisi Islam perlu disuluh dan dipandu mengikut nilai-nilai murni yang dibawa oleh Islam, serta tidak mengandungi perkara-perkara yang dilarang ataupun bertentangan dengan agama. Selain itu, pada dasarnya, Islam mengharuskan hiburan kerana ia menjadi sebahagian daripada fitrah kehidupan manusia.
Ini berdasarkan kepada hadith daripada riwayat Aisyah R.Anha bahawa:
أَنَّ أَبَا بَكْرٍ، دَخَلَ عَلَيْهَا وَالنَّبِيُّ صَلَّى اللهُ عَلَيْهِ وَسَلَّمَ عِنْدَهَا يَوْمَ فِطْرٍ أَوْ أَضْحًى، وَعِنْدَهَا قَيْنَتَانِ تُغَنِّيَانِ بِمَا تَعَازَفَتِ الأَنْصَارُ يَوْمَ بُعَاثٍ، فَقَالَ أَبُو بَكْرٍ: مِزْمَارُ الشَّيْطَانِ؟ مَرَّتَيْنِ، فَقَالَ النَّبِيُّ صَلَّى اللهُ عَلَيْهِ وَسَلَّمَ: دَعْهُمَا يَا أَبَا بَكْرٍ، إِنَّ لِكُلِّ قَوْمٍ عِيدًا، وَإِنَّ عِيدَنَا هَذَا اليَوْمُ
Maksudnya
: “
Abu Bakar masuk menemuinya dan Nabi SAW berada di sisinya (Aisyah) pada Hari Raya Aidilfitri atau (Aidil) Adha. Di sisinya (Aisyah) ada dua orang penyanyi sedang menyanyikan lagu yang dinyanyikan kaum Ansar pada hari (perang) Bu‘ath. Maka Abu Bakar berkata: ‘Seruling syaitan? Beliau mengucapkannya sebanyak dua kali. Lalu Nabi SAW bersabda: ‘Biarkan mereka berdua wahai Abu Bakar, sesungguhnya bagi setiap kaum itu ada hari raya, dan hari raya kita adalah hari ini.’
”
Riwayat al-Bukhari (3931) dan Muslim (892)
Berdasarkan hadith di atas, jelaslah bahawa hiburan yang dapat menghiburkan jiwa dan menenangkan hati dibolehkan dalam Islam. Ini adalah seperti mana dinyatakan oleh Dr. Yusuf al-Qaradhawi bahawa antara hiburan yang dapat menghiburkan jiwa, menenangkan hati serta menyedapkan telinga adalah nyanyian. Hiburan nyanyian ini diharuskan oleh Islam dengan syarat ia tidak dicampuri kata-kata kotor, keji atau yang boleh memberangsangkan kepada perbuatan dosa. (Lihat
al-Halal wa al-Haram fi al-Islam
, hlm. 273)
Tambahan lagi, ia juga bertepatan dengan kaedah yang menyebutkan:
الْأَصْلُ فِي الْأَشْيَاءِ الْإِبَاحَةُ حَتَّى يَدُلَّ الدَّلِيلُ عَلَى التَّحْرِيمِ
Maksudnya:
 “
Hukum asal bagi sesuatu perkara adalah harus sehinggalah datangnya dalil yang menunjukkan kepada keharaman (perkara tersebut).
” (Lihat
al-Asybah wa al-Naza’ir
 oleh al-Suyuti, hlm. 60).
Selain itu, berkenaan hiburan ini juga, Muzakarah Jawatankuasa Fatwa Kebangsaan Bagi Hal Ehwal Ugama Islam Malaysia dalam Muzakarah kali ke-2 pada 12-13 Mei 1981 telah membuat beberapa ketetapan sebagai panduan kepada semua pihak sama ada penganjur atau penonton berkaitan hiburan iaitu:
Nyanyian yang seni katanya baik, tidak lucah, tidak biadap dan tidak mendorong kepada maksiat, tidak bercampur gaul antara lelaki dengan perempuan dan tidak membawa kepada fitnah adalah harus.
Jika nyanyian seni katanya tidak baik, lucah, biadap, mendorong kepada maksiat, bercampur gaul lelaki dengan perempuan dan membawa kepada fitnah maka hukumnya adalah haram.
Pancaragam atau alat muzik yang melalaikan seperti lalai menunaikan solat dan sebagainya hukumnya haram.
Mendengar nyanyian dan pancaragam adalah harus dengan syarat seni katanya baik, tidak lucah, tidak biadap, tidak bercampur lelaki dengan perempuan dalam keadaan yang tidak menimbulkan fitnah.
Menyanyi untuk menimbulkan semangat jihad adalah harus.
[4]
Tambahan lagi, berhubung dengan hiburan ini juga, di sana terdapat garis panduan telah dikeluarkan bagi memastikan hiburan tersebut mencapai maksud dan selari dengan prinsip Islam. Antara garis panduan tersebut adalah seperti berikut:
 Program Hiburan
Bermatlamatkan kebaikan dan kesejahteraan.
Diadakan di tempat yang bersesuaian supaya tidak mengganggu ketenteraman awam dan ramai orang.
Mengambil kira masa yang bersesuaian dengan sensitiviti masyarakat dan ajaran Islam
Tidak disertai oleh perbuatan haram atau maksiat.
Tidak mengandungi acara yang bersifat provokasi yang boleh menimbulkan sikap prejudis atau permusuhan.
Tidak mengandungi unsur-unsur pemujaan atau penyembahan yang bertentangan dengan ajaran Islam.
 Persembahan Muzik
Tidak menimbulkan gerak geri liar.
Tidak mendorong kepada perbuatan maksiat.
Tidak melalaikan.
 Lirik
Kalimah syahadah dalam Bahasa Arab hendaklah disempurnakan.
Tidak mengandungi sebutan yang boleh membangkitkan nafsu syahwat, perkataan lucah, menggambarkan arak dan memberi perangsang melakukan dosa.
Tidak mengandungi unsur-unsur pemujaan kepada makhluk dan peribadi.
Tidak mengandungi ungkapan-ungkapan yang melanggar adab kesopanan dalam Islam.
Tidak mengandungi ungkapan yang melanggar akidah dan syariat Islam.
Tidak mengandungi unsur-unsur mengutuk nasib dan lucah .
Tidak mengandungi unsur menghina, mengaib, mencaci, memfitnah dan seumpamanya.
Tidak boleh menjadikan teks al-Quran sebagai lirik.
 Persembahan Artis
Berinteraksi dengan penonton secara sopan dan disertai kata-kata yang boleh membina nilai-nilai kemanusiaan.
Berpakaian kemas, sopan serta tidak memakai pakaian yang boleh mendedahkan diri kepada eksploitasi penonton dan tidak bercanggah dengan kehendak Islam.
Tidak melakukan gerak-geri dan perkataan yang boleh menimbulkan perasaan yang mendorong kepada maksiat dan menghina Islam.
Tidak mengucapkan kata-kata yang menggalakkan perbuatan maksiat atau menghina agama Islam.
 Persembahan Tarian
Berpakaian kemas, sopan serta tidak memakai pakaian yang boleh mendedahkan kepada eksploitasi penonton dan tidak bercanggah dengan kehendak Islam.
Gerak tari yang dipersembahkan tidak menimbulkan fitnah.
Tidak berlaku percampuran antara lelaki dengan perempuan yang boleh menimbulkan fitnah.
Tidak bertujuan pemujaan atau penyembahan.
Tidak dipersembahkan dengan gaya yang memberahikan.
 Tanggungjawab Penganjur
Penganjur hendaklah memastikan acara hiburan yang dianjurkan menepati garis panduan yang telah disediakan.
[5]
Kesimpulannya
Oleh itu, berdasarkan kepada perbincangan dan kenyataan di atas,
kami berpendapat bahawa Mak Yong atau mana-mana hiburan yang tidak mengandungi perkara-perkara atau elemen-elemen yang bercanggah dengan akidah Islam seperti pemujaan, unsur mensyirikan Allah dan seumpamanya, dan ia hanya sebagai satu seni persembahan budaya, di samping ia juga memenuhi garis panduan yang telah ditetapkan sebagaimana yang kami sebutkan di atas, maka hukumnya adalah diharuskan.
Ini adalah sebagaimana dilaporkan bahawa seni persembahan Mak Yong buat julung kali dipersembahkan kembali kepada umum selepas hampir 30 tahun Mak Yong diharamkan untuk dipentaskan oleh kerajaan negeri Kelantan kerana ia didakwa mempunyai unsur khurafat dan pemujaan. Namun, selepas melalui proses pengubahsuaian kandungan dialog dan mendapat kelulusan daripada kerajaan negeri dan Jabatan Mufti Kelantan, akhirnya Mak Yong membuat kemunculan semula. Teater Mak Yong ini dipentaskan secara rasmi setelah mendapat pengiktirafan kerajaan negeri dengan surat bertarikh 24 Mei 2019 oleh Mufti Kelantan yang membenarkan Mak Yong patuh syariah dimainkan.
[6]
Adapun persembahan Mak Yong, tarian, atau apa-apa hiburan yang mengandungi unsur-unsur yang bertentangan dengan tuntutan agama Islam seperti adanya pergaulan lelaki dan perempuan secara tidak terkawal, kata-kata tidak sopan dan bertentangan dengan nilai kesopanan, unsur-unsur pemujaan dan bercanggah dengan akidah Islam dan seumpamanya, maka tidak syak lagi ia adalah haram dan dilarang dalam agama.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
[1]
 Lihat
https://ms.wikipedia.org/wiki/Mak_Yong
. Diakses pada 22 September 2023.
[2]
 Lihat
https://pemetaanbudaya.jkkn.gov.my/culture/dis/279
. Diakses pada 22 September 2023.
[3]
 Lihat
http://e-smaf.islam.gov.my/e-smaf/index.php/main/mainv1/fatwa/pr/11533
. Diakses pada 19 September 2023.
[4]
 Lihat
https://www.facebook.com/DakwahJakim/photos/a.10150091927227398/10152346436742398/?type=3
. Diakses pada 19 September 2023.
[5]
 Lihat
http://e-smaf.islam.gov.my/e-smaf/assets/files/old-site/garis_panduan_hiburan_dalam_islam.pdf
. Diakses pada 19 September 2023.
[6]
 Lihat
https://www.astroawani.com/berita-malaysia/mak-yong-muncul-semula-di-kelantan-selepas-28-tahun-218147
. Diakses pada 22 September 2023.
Bertarikh: 26 September 2023 bersamaan 10 Rabiulawwal 1445


#325 Memakan Burung Bangau

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Sebenarnya, apakah hukum memakan burung bangau kerana saya dengar ada yang ia adalah haram dan ada juga yang kata dibenarkan? Mohon pencerahan.
Jawapan
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
أَوَلَمْ يَرَوْا إِلَى الطَّيْرِ فَوْقَهُمْ صَافَّاتٍ وَيَقْبِضْنَ ۚ مَا يُمْسِكُهُنَّ إِلَّا الرَّحْمَٰنُ ۚ إِنَّهُ بِكُلِّ شَيْءٍ بَصِيرٌ
Maksudnya:

“Patutkah mereka menutup mata dan tidak memerhatikan (kekuasaan Allah pada) burung-burung yang terbang di atas mereka, (siapakah yang menjaganya ketika) burung-burung itu mengembang dan menutupkan sayapnya? Tidak ada yang menahannya (daripada jatuh) melainkan (kekuasaan) Allah Yang Maha Pemurah. Sesungguhnya Ia Maha Melihat serta mengetahui akan tiap-tiap sesuatu.”
[1]
Syeikh al-Sa‘di menyebutkan bahawa ayat ini mengandungi teguran dan dorongan untuk memperhatikan keadaan burung yang ditundukkan Allah SWT serta Allah menundukkan udara dan angin untuknya. Burung mengepakkan sayapnya untuk terbang dan menjaganya agar tidak jatuh ke tanah. Burung tetap bertasbih ketika berada di udara dan mengulang-ulangnya sesuai dengan kehendak dan keperluannya. Tidak ada yang dapat menahannya di udara selain Allah SWT kerana Dia-lah yang menundukkan langit bagi burung dan menjadikan tubuh badannya dalam bentuk yang boleh membuatkannya terbang. Justeru, sesiapa pun yang memperhatikan dan merenung keadaan penciptaan burung, akan mengetahui bahawa burung itu menunjukkan kepada kekuasaan Allah Yang Maha Pencipta serta pengawasan-Nya. Hanya Dia semata-mata Tuhan yang berhak disembah. Dia-lah yang mengatur para hamba-Nya dengan segala sesuatu yang sesuai bagi mereka sebagaimana tuntutan hikmah-Nya.
[2]
Burung bangau dan habitatnya
Burung bangau merupakan salah satu daripada lapan spesies burung dalam famili burung pucung. Ia mempunyai kaki yang panjang, leher yang panjang, dan paruh yang kecil dan panjang. Kebanyakan bangau berbulu putih. Bangau hidup hampir di seluruh dunia kecuali Artik dan Antartika. Selain itu, kebanyakan bangau juga tinggal dekat air. Ia memakan ikan, katak dan haiwan lain yang terdapat dalam air di sekitarnya. Untuk menangkap mangsanya, bangau berdiri kaku dalam air cetek hingga mangsa itu menghampirinya. Kemudian, dengan cepat ia menangkap mangsa itu dengan menggunakan paruhnya. Bangau juga boleh menghendap mangsa atau cuba mengejarnya untuk menangkap. Ada juga bangau yang memakan serangga di kawasan tanah tinggi. Begitu juga, terdapat pelbagai jenis bangau seperti bangau lembu, bangau putih besar, bangau kemerah-merahan dan bangau China.
[3]
Dalam bahasa Arab, burung bangau disebut sebagai
al-Laqlaq
 (اللَّقْلَقُ). Hal ini kerana ia didefiniskan sebagai burung yang mempunyai leher yang panjang, berwarna putih, memakan kotoran dan ular, berbaris serta termasuk dalam jenis burung-burung air.
[4]
 Selain itu, perkataan
al-Laqlaq
 ini juga telah diterjemahkan oleh Daud al-Fatani dalam kitabnya,
Matla‘ al-Badrain
 sebagai bangau.
[5]
 Tambahan lagi, Idris al-Marbawi juga turut menterjemahkannya sebagai burung ranggung
[6]
 yang merupakan sejenis burung bangau yang jinak.
[7]
Hukum memakan burung bangau
Berbalik kepada soalan yang diajukan, terdapat dua pendapat ulama dalam mazhab Syafi‘i mengenai hukum memakan bangau. Al-Syeikh Abu Muhammad berpendapat bahawa ia halal dimakan sebagaimana burung kurki — yakni burung jenjang
[8]
 — dan pendapat ini telah dipilih oleh Imam al-Ghazali.
[9]
 Namun pendapat yang muktamad di sisi ulama mazhab al-Syafi‘i ialah burung bangau haram dimakan kerana kejijikannya.
[10]
 Hal ini adalah sebagaimana yang disebutkan oleh Imam al-Rafi‘i bahawa semua jenis burung air itu adalah halal dimakan kecuali burung bangau dan al-Saimari menyatakan:
أَنَّهُ لَا يُؤْكَلُ لَحْمُ طَيْرِ الْمَاءِ الْأَبْيَضِ، لِخُبْثِ لَحْمِهَا

Maksudnya:
 “
Daging burung air putih (merujuk kepada bangau) tidak dimakan disebabkan oleh kejijikan dagingnya.
”
[11]
Kesimpulannya
Berdasarkan kepada perbahasan di atas, kami berpendapat bahawa
daging bangau adalah haram dimakan kerana kejijikan dagingnya.
Fakhruddin al-Razi juga ada menyebutkan bahawa semua benda yang dianggap kotor pada tabiat manusia dan dirasakan jijik pada jiwa adalah diharamkan kerana ia menjadi sebab kepada sakit, sedangkan apa sahaja yang memudaratkan hukum asalnya adalah haram. Oleh itu, setiap yang jijik pada tabiat manusia pada asalnya adalah haram, melainkan terdapat dalil lain yang menyatakan hukumnya yang berbeza.
[12]
Sehubungan dengan itu, menjadi tuntutan ke atas kita sebagai seorang Muslim, bukan sahaja perlu memilih makanan yang halal tetapi juga perlu baik dan berkualiti.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 20 Januari 2022 bersamaan 17 Jamadil Akhir 1443H
[1]
 Surah al-Mulk: 19
[2]
 Lihat
Tafsir al-Sa‘di
, 1/877.
[3]
 Lihat

Ensiklopedia Dunia
, (Terj. DBP), 3/193-194.
[4]
 Lihat
al-Ghurar al-Bahiyyah fi Syarh al-Bahjah al-Wardiyyah
, 5/175;
al-Najm al-Wahhaj fi Syarh al-Minhaj
, 9/555;
Mughni al-Muhtaj
, 6/152.
[5]
 Lihat
Matla‘ al-Badrain
, (susunan PMWP), 2/28.
[6]
 Lihat
Kamus Idris al-Marbawi
, 2/224.
[7]
 Lihat
https://prpm.dbp.gov.my/cari1?keyword=ranggung
.
[8]
 Lihat
Kamus Idris al-Marbawi
, 2/180.
[9]
 Lihat
Hayah al-Hayawan al-Kubra
,
 3/701-702.
[10]
 Lihat
Mughni al-Muhtaj
, 6/152;
Tuhfah al-Muhtaj
, 9/382;
Nihayah al-Muhtaj
, 8/154.
[11]
 Lihat
Raudhah al-Talibin
, 3/273-274;
al-Majmu‘ Syarh al-Muhazzab
, 9/35;
al-Najm al-Wahhaj fi Syarh al-Minhaj
, 9/555.
[12]
 Lihat
Mafatih al-Ghaib
, 15/381.


#3250: Hukum Mengatakan Perbankan Islam Ialah Riba’ yang Tersembunyi

Soalan:
Assalamualaikum Dato’ Seri. Apakah hukum mengatakan perbankan Islam ialah riba’ yang tersembunyi? Dan mengajak orang ramai mengutuk badan-badan dan individu penasihat syariah kerana mengkhianati masyarakat?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Allah SWT berfirman:
وَأَحَلَّ ٱللَّهُ ٱلۡبَيۡعَ وَحَرَّمَ ٱلرِّبَوٰاْۚ
Maksudnya:
“Allah telah menghalalkan berjual-beli (berniaga) dan mengharamkan riba.”
(Surah al-Baqarah: 275)
Menurut Imam al-Mawardi, para ulama telah sepakat tentang pengharaman riba namun terdapat perbezaan pandangan tentang cabang-cabang berkaitan riba dan kaedah pengharamannya. Beliau berkata:
قَدْ أَجْمَعَ الْمُسْلِمُونَ عَلَى تَحْرِيمِ الرِّبَا وَإِنِ اخْتَلَفُوا فِي فُرُوعِهِ وَكَيْفِيَّةِ تَحْرِيمِهِ
Maksudnya:
“
Sesungguhnya telah sepakat kaum muslimin (para ulama) atas pengharaman riba walaupun terdapat perbezaan terhadap perkara cabangnya dan bagaimana pengharamannya.”
 (Lihat
 al-Hawi al-Kabir
, 5/74)
Manakala pandangan oleh Imam Nawawi dalam al-Majmu’ menyatakan riba adalah salah satu dosa besar malah pengharaman riba ini turut dilakukan oleh syariat agama lain. Beliau berkata:
فَقَدْ أَجْمَعُ الْمُسْلِمُونَ عَلَى تَحْرِيمِ الرِّبَا وَعَلَى أَنَّهُ مِنْ الْكَبَائِرِ وَقِيلَ إنَّهُ كَانَ مُحَرَّمًا فِي جَمِيعِ الشَّرَائِعِ
Maksudnya:

“Sesungguhnya telah sepakat kaum muslimin atas pengharaman riba dan ianya merupakan salah satu dosa besar, dan ada pendapat yang menyatakan riba diharamkan pada semua syariat agama-agama lain (samawi)”
 (Lihat
al-Majmu’ Syarh al-Muhazzab
, 9/391)
Sebenarnya, persoalan di atas sudah beberapa kali kami jawab, kami katakan seperti berikut:
Sistem perbankan Islam dan Bank Islam seupaya mungkin menjarakkan daripada riba.
Sistem perbankan Islam dan Bank Islam seupaya mungkin menjarakkan daripada
gharar
 (penipuan).
Perbankan Islam mempunyai panel syariahnya yang bersifat memantau perjalanan sistem sesebuah bank. Sesuatu produk yang ingin dihasilkan hendaklah mendapat persetujuan panel syariah Bank Negara. Ini lebih meyakinkan kita bahawa kehendak pelaksanaan Bank Islam selaras dengan tuntutan Islam.
Kami thiqah dan yakin panel syariah seupaya mungkin menjadikan perbankan Islam benar-benar menepati syariah dan roh maqasid syariah.
Antara perkara yang terpenting nawaitu dan usaha yang telah dilakukan sepatutnya mendapat sokongan dan dokongan daripada semua pihak termasuk kerajaan.
Beberapa kelemahan yang dikenalpasti bukanlah membawa kepada riba atau gharar tetapi lebih bersifat teknikal dan beberapa hal yang lain. Justeru, bagi mengatasinya, perlulah berlaku pengislahan dari semasa ke semasa dan boleh dibuat review untuk penambahbaikan dan pembetulan beberapa isu teknikal atau seumpanya.
Justeru, kami katakan bahawa tidak sewajarnya sesorang itu mengatakan perbankan Islam ialah riba’ yang tersembunyi sedangkan mereka sedaya upaya berusaha untuk mengelakkan bank daripada terjebak kepada riba. Begitu juga dengan tindakan mengajak orang ramai mengutuk badan-badan dan individu penasihat syariah kerana mengkhianati masyarakat kerana mereka adalah kumpulan yang memantau sistem perbankan ini supaya  ia selari dengan syara’ dan menghindari riba dan penganiayaan.
Marilah sama-sama kita menyokong perbankan Islam sementelahan lagi kita sebagai orang Islam yang wajib menjarakkan diri dari sebarang bentuk riba kerana ia merupakan musuh dan mengisytiharkan perang kepada Allah SWT dan Rasul-Nya.
Kami menutup dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
Maksudnya:

“Dan di antara mereka pula ada yang (berdoa dengan) berkata: “Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka”
Bertarikh: 26 September 2023 bersamaan 10 Rabiulawwal 1445


#3251: Memakan Daging Baghal

Soalan:
Assalamualaikum Dato’ Seri. Saya ada soalan. Apakah hukum memakan daging baghal? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Definisi Baghal
Kami mulakan dengan mengemukakan takrif baghal terlebih dahulu. Menurut Kamus Dewan Edisi Keempat, baghal ialah binatang hasil daripada pengawanan antara kuda betina dengan keldai jantan.
[1]
 Ringkasnya, baghal atau dalam bahasa Inggeris ia dipanggil sebagai
mule
adalah hasil persilangan (kacukan) antara seekor keldai jantan (
jackass
 atau
jack
) dengan seekor kuda betina (
mare
). Silangan atau kacukan yang kurang umum antara seekor keldai betina dengan seekor kuda jantan menghasilkan
hinny
, atau
hinney
, yang lebih kecil daripada baghal (
mule
). Baghal digunakan sebagai haiwan mengangkut beban di Asia Minor (Anatolia) setidaknya 3,000 tahun yang lalu dan masih digunakan hingga saat ini di banyak bahagian dunia kerana kemampuannya untuk bertahan dalam kondisi susah dan melakukan pekerjaan di bawah kondisi yang terlalu berat bagi banyak haiwan penarik dan haiwan bawaan lainnya. Baghal biasanya mandul.
Baghal menyerupai kuda dalam tinggi badan, keseragaman bulu, dan bentuk leher dan belakang. Ia menyerupai keldai dalam kepala yang pendek dan tebal, telinga panjang, anggota tubuh yang ramping, kuku yang kecil, dan janggut yang pendek. Biasanya, bulunya berwarna coklat atau
bay
(coklat kemerah-merahan). Ukuran baghal bervariasi luas, mulai dari sekitar 12 hingga 17.5 tangan (120 hingga 180 cm, atau 50 hingga 70 inci) dalam tinggi dan beratnya berkisar antara 275 hingga 700 kg (600 hingga 1,500 paun).
[2]
Hukum Memakan Baghal
Dalam menjawab soalan di atas, Imam al-Nawawi menyebutkan bahawa daging baghal adalah haram di sisi ulama mazhab Syafi‘i, dan ini juga merupakan pendapat seluruh ulama melainkan al-Hasan al-Basri yang berpendapat daging baghal adalah harus — untuk dimakan. (Lihat
al-Majmu‘ Syarh al-Muhazzab
, 9/8).
Hal ini adalah berdasarkan kepada riwayat Jabir bin Abdullah R.A, beliau berkata:
ذَبَحْنَا يَوْمَ خَيْبَرَ الْخَيْلَ، وَالْبِغَالَ، وَالْحَمِيرَ، فَنَهَانَا رَسُولُ اللَّهِ صَلَّى اللهُ عَلَيْهِ وَسَلَّمَ عَنِ البِغَالِ، وَالْحَمِيرِ، وَلَمْ يَنْهَنَا عَنِ الْخَيْلِ
Maksudnya:

“Pada waktu perang Khaibar, kami menyembelih kuda, baghal dan keldai jinak. Lalu Rasulullah SAW telah melarang kami daripada memakan daging baghal dan keldai jinak, tetapi tidak melarang kami daripada memakan daging kuda.”
Riwayat Abu Daud (3789)
Selain itu, Kamaluddin al-Damiri menyebutkan bahawa baghal haram dimakan kerana ia merupakan haiwan (yakni spesies) yang lahir daripada pengawanan antara haiwan yang halal dengan haiwan yang haram untuk dimakan. Jika haiwan itu lahir, hasil daripada pengawanan antara kuda dengan keldai liar, maka dagingnya adalah halal untuk dimakan tanpa sebarang khilaf. Tambahan lagi, disandarkan juga hukum baghal dari segi pengharaman (memakan dagingnya) bagi setiap haiwan yang lahir daripada hasil pengawanan antara haiwan yang boleh dimakan dengan tidak boleh dimakan seperti
al-Sim‘u
 (السِّمْعُ).
[3]
 Demikianlah juga hukumnya bagi keldai yang lahir, hasil daripada pengawanan antara keldai liar dengan keldai jinak, sama ada haiwan yang halal dimakan itu jantan ataupun betina. (Lihat
al-Najm al-Wahhaj fi Syarh al-Minhaj
, 9/547-548).
Tambahan pula, hal ini juga bertepatan dengan kaedah fiqh yang menyebutkan:
إِذَا تَعَارَضَ حَاظِرٌ وَمُبِيحٌ قُدِّمَ الحَاظِرُ احْتِيَاطًا
Maksudnya:

“Sekiranya bertembung antara hukum haram dan harus, maka hukum haram didahulukan sebagai langkah berhati-hati.”
(Lihat
al-Qawaid al-Fiqhiyyah al-Mustakhrajah min Kitab I‘lam al-Muwaqqi‘in
, hlm. 400).
Pendapat yang mengharamkan daging baghal juga merupakan pendapat dalam kalangan ulama mazhab Hanbali. Ibn Qudamah menyebutkan bahawa baghal adalah haram untuk dimakan di sisi mereka yang mengharamkan daging keldai jinak kerana ia lahir daripadanya, dan apa yang lahir daripada sesuatu yang haram akan mengambil hukum haram tersebut. (Lihat
al-Mughni
, 9/326).
Manakala ulama dalam kalangan mazhab Hanafi pula berpendapat bahawa hukum baghal bergantung kepada hukum ibunya. Jika ibunya adalah keldai betina jinak, maka hukum dagingnya adalah makruh
tahrim
 — yakni haram — kerana mengikut hukum ibunya. Namun, jika ibunya ialah kuda betina, maka terdapat perbezaan pendapat mengenainya sebagaimana pada hukum kuda iaitu Abu Hanifah berpendapat hukumnya adalah makruh, manakala dua murid kanannya pula — yakni Abu Yusuf dan Muhammad bin al-Hasan berpendapat hukumnya adalah harus. (Lihat
Mausu‘ah al-Fiqhiyyah al-Kuwaitiyyah
, 5/145).
Kesimpulannya
Oleh itu, berdasarkan kepada kenyataan dan perbahasan di atas, kami berpendapat bahawa hukum daging baghal  ini terbahagi kepada dua keadaan iaitu:
Jika ia lahir hasil daripada kacukan silang antara kuda dan keldai liar, tidak kira mana yang jantan dan mana yang betina, maka kami berpendapat bahawa dagingnya adalah halal untuk dimakan tanpa sebarang khilaf kerana kedua-duanya berasal daripada haiwan yang halal untuk dimakan.
Namun, jika ia merupakan hasil kacukan pembiakan silang antara kuda dan keldai jinak, tidak kira mana yang jantan dan mana yang betina, maka kami berpendapat bahawa dagingnya adalah haram untuk dimakan kerana ia lahir daripada sesuatu yang haram dimakan (iaitu salah satu induknya) maka ia mengambil hukumnya — iaitu haram. Ini adalah pendapat yang dilihat lebih selamat dan berhati-hati (
ihtiyat
).
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
[1]
 Lihat
https://prpm.dbp.gov.my/Cari1?keyword=baghal
. Diakses pada 22 September 2023.
[2]
 Lihat
https://www.britannica.com/animal/mule-mammal
. Diakses pada 22 September 2023.
[3]

Al-Sim‘u
 ialah haiwan yang lahir daripada pengawanan antara serigala dengan dubuk dan hukumnya adalah haram  untuk dimakan. (Lihat
al-Mughni,
 9/407-408).
Bertarikh: 26 September 2023 bersamaan 10 Rabiulawwal 1445


#3252: Darah Yang Terkeluar Dari Ulser Adakah Ia Membatalkan Puasa?

Soalan:
Assalamualaikum Dr. Saya nak bertanya berkenaan ulser mulut (netup bibir). Apakah hukum ulser tersebut ketika puasa kerana akan wujud rasa lain seperti masin di dalam mulut walaupun setelah berkumur. Ada masanya ketika diletakkan tisu ke atas ulser ada sedikit warna kuning dan agak rumit untuk menjaganya sifat ulser ini terbuka dan berada di dalam mulut, adakah ia menajiskan mohon penjelasan Dr. ?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Menurut Dr. Zubaidi Hj Ahmad, ulser mulut merupakan satu keadaan yang biasa berlaku. Ulser mulut biasanya berbentuk bulat, berwarna putih atau kelabu dan bengkak. Ia menyebabkan rasa tidak selesa, sakit ketika hendak makan dan minum ataupun semasa memberus gigi. Dalam keadaaan ulser yang teruk, pertuturan seseorang juga mungkin dipengaruhi.
Ulser mulut boleh terjadi apabila terdapat kecederaan tergigit mulut dengan tidak sengaja atau dengan penggunaan gigi palsu dan pendakap gigi yang tidak sempurna. Selain daripada itu, tabiat pemakanan juga boleh mempengaruhi kejadian ulser mulut. Makan makanan yang terlalu pedas, panas ataupun keras dan kurang minum air boleh menyebabkan tisu lembut di dalam mulut mudah mengalami kecederaan dan akhirnya menyebabkan ulser mulut.
Sebab-sebab ulser mulut yang lain ialah kekurangan vitamin B, C dan E, penggunaan sesetengah ubat-ubatan, jangkitan virus, bakteria atau infeksi kulat, penyakit sistemik dan sebagainya. Ulser mulut bukan suatu penyakit, tetapi ia boleh menjadi petanda klinikal untuk sesuatu penyakit yang sedia ada. Oleh itu, punca penyebab ulser mulut perlu dikenal pasti supaya rawatan dan pengendalian yang sewajarkan dapat dilakukan.
Menjawab bagi persoalan di atas kami katakan antara perkara yang membatalkan puasa adalah memasukkan seseuatu ke dalam rongga. Pengarang kitab al-Fiqh al-Manhaji juga ada menyebut bahawa salah satu daripada perkara yang membatalkan puasa ialah “sampainya suatu ain ke jauh (rongga) daripada saluran yang terbuka. Ain itu adalah suatu yang boleh dilihat dengan mata kasar. Jauf pula ialah bahagian otak[4] atau bahagian selepas tekak sehingga perut dan usus-usus. Saluran terbuka pula bermaksud mulut, telinga, alat sulit hadapan, dan belakang, bagi lelaki dan perempuan.”(Lihat
al-Fiqh al-Manhaji
, 1/342)
Dalam isu ini kami katakan secara asasnya darah merupakan najis sebagaimana firman Allah SWT:
قُل لَّا أَجِدُ فِي مَا أُوحِيَ إِلَيَّ مُحَرَّمًا عَلَىٰ طَاعِمٍ يَطْعَمُهُ إِلَّا أَن يَكُونَ مَيْتَةً أَوْ دَمًا مَّسْفُوحًا أَوْ لَحْمَ خِنزِيرٍ فَإِنَّهُ رِجْسٌ
Maksudnya
:
“Aku tidak mendapati dalam perkara yang diwahyukan kepadaku sesuatu yang diharamkan bagi orang hendak memakannya melainkan benda itu berupa bangkai, atau darah yang mengalir, atau daging babi – kerana sesungguhnya ia adalah kotor…
(Surah al-An’am:145)
Ayat di atas menerangkan bahawa darah yang mengalir tidak kira datang daripada haiwan mahupun manusia merupakan perkara yang dianggap kotor dan najis apatah lagi dalam kuantiti yang banyak. (Lihat
al-Mu’tamad fi al-Fiqh al-Syafie
, 1/44)
Namun kami katakan darah daripada ulser tersebut dimaafkan kerana ia bukanlah darah yang mengalir yang boleh membatalkan puasa sekira menelannya dengan sengaja. Oleh yang demikian kami katakan ia tidak memberi kesan kepada sahnya puasa saudara.
Syeikh Bin Baz menyatakan bahawa: Tidak membatalkan puasa, baik darah yang keluar dari mulutmu atau dari bahagian tubuhmu yang lain. Luka-luka tidak membatalkan puasa, begitu juga dengan wuduk. Darah yang keluar dari bibir atau gusi tidak merosakkan wuduk, tetapi anda perlu membersihkannya sehingga hilang. Wuduk tetap sah. Demikian juga, puasa tetap sah. Yang dapat membatalkan puasa adalah berbekam, jika seseorang berbekam dalam keadaan sihat, maka ia dapat membatalkan puasanya, ini adalah pendapat yang paling kuat di kalangan ulama.
[1]
Firman Allah SWT:
فَٱتَّقُوا۟ ٱللَّـهَ مَا ٱسْتَطَعْتُمْ
Maksudnya
:
“Oleh itu bertaqwalah kamu kepada Allah sedaya supaya kamu.”
(Surah al-Taghabun: 16)
Syeikh al-Sa‘di menyebutkan, ayat ini menunjukkan bahawa setiap kewajipan yang tidak mampu dilakukan oleh seorang hamba menjadi gugur. Dalam erti kata lain, seorang hamba itu, jika dia mampu menunaikan sebahagian kewajipan dan tidak mampu untuk menunaikan sebahagian yang lain, maka cukuplah dia menunaikan kewajipan yang dia mampu lakukan, manakala kewajipan yang dia benar-benar tidak mampu untuk tunaikan menjadi gugur. (Lihat
Tafsir al-Sa‘di
, 1/868).
Begitu juga firman Allah:
لا يُكَلِّفُ اللَّهُ نَفْسًا إِلاَّ وُسْعَهَا
Maksudnya
:
“Allah tidak membebani seseorang kecuali sesuai dengan batas kemampuannya”
(Surah al-Baqarah: 286)
Syeikh al-Maraghi berkata: Allah SWT tidak membebankan hamba-hamba-Nya dengan sesuatu yang tidak mampu mereka kerjakan. Bahkan sifat kemurahan-Nya memberikan kemudahan kepada mereka. (Lihat
Tafsir al-Maraghi
, 2/672)
Sebagai kesimpulannya, kami nyatakan bahawa sedikit darah yang mungkin keluar dari ulser atau luka kecil tidak akan membatalkan  puasa saudara. Ini adalah perkara yang diampunkan dan dianggap tidak mempengaruhi puasa kerana jumlah darah yang keluar adalah  sedikit.
Semoga Allah memberikan kefahaman yang jelas dalam melaksanakan segala titah perintahnya dan kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّار
Maksudnya
:
“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Wallahua’lam
[1]

https://binbaz.org.sa/fatwas/16283/
Diakses pada 22 September 2023
Bertarikh: 26 September 2023 bersamaan 10 Rabiulawwal 1445


#3253: Memakan Angsa

Soalan:
Assalamualaikum Dato’ Seri. Saya ada soalan. Bolehkah ustaz jelaskan serba sedikit dalil mengenai keharusan memakan angsa? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mengemukakan definisi dan sedikit pengenalan mengenai angsa. Menurut
Kamus Dewan Edisi Keempat
, angsa ialah sejenis itik besar. Manakala
Kamus Pelajar Edisi Kedua
 pula mendefinisikannya sebagai binatang ternakan yang seakan-akan itik tetapi lebih besar dan lehernya panjang.
[1]
Ringkasnya, angsa ialah sejenis burung air yang berkait rapat dengan itik dan
swan
. Seperti itik dan
swan
, angsa mempunyai paruh yang pipih; leher yang panjang: bulu tak telap air; sayap yang panjang, runcing; ekor yang pendek; kaki yang pendek dan merupakan kaki renang. Tetapi angsa lebih besar daripada itik dan lebih kecil daripada
swan
, dan angsa mengeluarkan bunyi ang bukannya menguek atau bersiul. Angsa jantan dikenali sebagai
ganders
dalam bahasa Inggeris.
Kaki renangnya membolehkan angsa menjadi haiwan perenang yang baik, namun begitu angsa amat selesa berada di darat juga. Semua angsa adalah burung jenis berhijrah yang terbang ke utara pada musim bunga dan ke selatan pada musim luruh. Angsa terbang dengan lemah gemalai dan amat cekal. Sesetengah jenis angsa boleh terbang lebih daripada 1600 kilometer tanpa henti untuk berehat.
Terdapat lebih daripada 40 spesies angsa liar, terutamanya di Asia, Eropah dan Amerika Utara. Angsa bela jinak barangkali berasal daripada dua jenis spesies liar — angsa greylag dan angsa
swan
. Angsa dibela jinak pada mulanya di Asia beribu-ribu tahun dahulu. Manusia menternak angsa untuk dagingnya yang kaya dengan zat dan lazat serta untuk bulunya yang lembut. Bulu angsa digunakan dengan meluas sebagai kain bulu dalam bantal, tilam dan sebagai bahan penebat yang ringan dalam beg tidur dan pakaian luar rumah.
Badan angsa.
Berat angsa dewasa antara 1.5 kilogram hingga 4.0 kilogram. Bulu meliputi sebahagian besar tubuh angsa, kecuali kakinya. Bulu yang terbesar ialah bulu panjang yang keras pada sayap dan ekornya. Angsa mempunyai lapisan bulu lembut yang tebal di bawah bulu luarnya. Kaki angsa diliputi sisik. Empat jari kaki cakar pada setiap kaki dicantumkan dengan kulit yang kendur. Mata angsa terletak pada kedua-dua sisi kepala dan untuk melihat objek di hadapannya dengan jelas, angsa perlu memalingkan kepalanya. Permukaan dalam paruh angsa amat peka, membolehkan angsa mencari makanannya dengan sentuhan dan juga penglihatan. Angsa mempunyai kerongkong (tiub yang menyambung ke perut) yang panjang, tetapi organ dalamannya yang lain adalah serupa dengan burung lain. Kelenjar
uropigial
, di pangkal ekor, mengeluarkan bahan berminyak yang digunakan oleh angsa untuk menyelisik (melicin) dan mengkalis air bulunya.
Jenis-jenis angsa.
 Angsa greylag mempunyai bulu kelabu perang, paruh berwarna jingga, dan kaki berwarna merah jambu. Ia bersarang di Iceland dan di seluruh Eropah Utara dan Asia Utara. Kawasan musim sejuknya adalah sekitar Eropah Selatan dan Asia Selatan. Angsa Kanada ialah salah satu angsa liar yang paling lazim di Amerika Utara. Angsa ini kemudiannya dibawa masuk dan membiak di Eropah dan New Zealand. Badannya berwarna keperangan dengan bahagian bawah berwarna kelabu dan kepala, paruh serta leher berwarna hitam. Angsa brent ialah angsa yang kecil dan berwarna gelap. Pada musim sejuk ia berhijrah ke muara-muara di kawasan beriklim sederhana dan memakan rumput belut (
eel grass
). Angsa salji ialah burung yang putih keseluruhannya dan membiak di kawasan Artik. Angsa teritip disangka berasal daripada teritip pada masa dahulu. Ia membiak di kawasan utara pada belebas tebing tinggi dan berhampiran dengan tasik dan sungai. Bulunya berwarna hitam dan putih dengan dahi jendul dan muka berwarna putih. Angsa berdada merah berwarna perang berangan, hitam dan putih. Ia membiak di kawasan tundra di barat Siberia. Angsa
swan
 bersarang di kawasan timur laut Asia. Kawasan musim sejuknya merentang ke selatan sehingga ke Korea, Jepun dan China. Angsa
swan
 berwarna perang, dengan paruh hitam dan berkaki jingga.
Pembiak baka telah mewujudkan pelbagai jenis angsa bela jinak. Angsa embden ialah sejenis angsa putih yang teratur dengan dada bulat. Angsa Toulouse ialah burung berwarna kelabu yang pendek dan gempal. Paruh dan kakinya berwarna jingga, dan bawah rahangnya tergantung kulit kendur yang dikenali sebagai gelambir. Angsa China dan angsa Afrika mempunyai bonjol yang besar pada paruhnya. Angsa Sebastopol ialah baka pertunjukan dengan bulunya yang tergulung keluar dan memberikan rupa yang gebu. Angsa bela jinak yang lain termasuklah jenis Buff, Pilgrim dan Roman.
Kehidupan angsa liar.
 Angsa liar memakan tumbuhan-tumbuhan air, rumput, jagung dan gandum. Pada masa penghijrahan musim luruh, angsa mungkin mencari makanan di tunggul jerami sekitar kawasan pertanian. Angsa yang berhijrah terbang dalam kumpulan yang besar, selalunya dalam susunan bentuk V. Sesetengah ahli akademik percaya bahawa angsa menggunakan bentuk susunan ini kerana arus udara yang diwujudkan oleh burung di hadapan membolehkan burung-burung lain terbang dengan lebih mudah. Ahli akademik yang lain pula percaya bahawa susunan bentuk V ini membolehkan angsa mengikut ketuanya dan membantu burung-burung tersebut terbang dalam satu kumpulan.
Angsa kembali ke sarangnya di kawasan utara pada awal musim bunga. Angsa awal dewasa memilih teman pada masa ini dan akan hidup dengan teman yang sama sepanjang hayat. Pasangan yang akan mengawan ini memilih tapak sarang di tanah, jauh dari kelompoknya. Angsa betina kemudiannya membina sarang daripada ranting, rumput, rumpai dan lumut, kemudian mengalaskan sarang dengan bulu lembut. Angsa betina akan bertelur beberapa biji telur, tidak lebih daripada sebiji sehari. Angsa betina tinggal di sarang hampir sepanjang masa, acap kali memusingkan telur dengan paruhnya. Sementara angsa betina menjaga telur, angsa jantan mempertahankan sarangnya.
Telur biasanya menetas dalam masa 28 hingga 32 hari. Anak angsa diliputi bulu lembut yang halus gebu. Anak angsa berupaya mencari makan sendiri sebaik sahaja menetas tetapi perlu dilindungi daripada kesejukan sekurang-kurangnya beberapa hari yang awal. Anak angsa belajar berenang beberapa hari selepas menetas. Pembesarannya amat pantas pada musim panas dan bulu yang tegap beransur-ansur tumbuh untuk terbang. Anak angsa mula terbang selepas kira-kira dua bulan. Anak angsa tinggal bersama-sama induknya sekurang-kurangnya selama setahun. Menjelang musim luruh, angsa dewasa dalam kelompok menggugurkan bulunya dan bulu baru tumbuh. Angsa dan anak angsa berkumpul dalam kelompok yang lebih besar untuk mencari makanan dan menggemukkan diri masing-masing sebagai persediaan untuk berhijrah ke kawasan musim sejuk yang lebih panas.
Angsa mempunyai banyak musuh semula jadi, termasuk musang dan serigala. Mamalia kecil dan burung camar serta burung laut yang lain mungkin mencuri telur angsa dan menyerang anak angsa. Angsa mempertahankan dirinya dengan berdesir dan menggigit, serta menyerang menggunakan kepaknya. Hayat angsa adalah panjang dan kadangkala mencapai lebih 30 tahun dalam kurungan.
Menternak angsa.
 Penternakan angsa adalah lazim di Eropah dan Asia. Kebanyakan angsa dilepaskan dalam petak atau di tanah lapang yang berpagar supaya ia boleh memakan rumput. Penternak angsa menggunakan makanan ternakan khas untuk menggalakkan pembesaran yang cepat. Makanan ini mengandungi ramuan seperti jagung atau bijian yang lain, kacang soya, produk sampingan daging, vitamin, dan mineral. Angsa disembelih untuk dagingnya apabila umurnya beberapa bulan. Di Eropah, sejenis makanan seperti pes yang enak disebut
pâté de foie gras
 dibuat daripada hati angsa yang digemukkan secara khusus. Hati yang besar dan lebih berlemak dihasilkan dengan memaksa angsa memakan lebih makanan daripada biasa.
Fakta dan cereka tentang angsa.
 Orang Mesir membela angsa 4000 tahun dahulu. Selepas itu, orang Yunani juga menternak angsa. Angsa suci di Capitol, Rom dikatakan telah menyelamatkan bandar Rom daripada ditawan oleh orang Gaul pada 390 S.M. Bunyi angsa yang berbunyi bising ini memberikan amaran ketika tentera musuh memanjat tembok bandar.
Aesop menulis dongeng tentang angsa yang menelurkan telur emas . Angsa ialah tajuk lagu dan puisi kanak-kanak serta pantomin yang dikenali sebagai
Mother Goose
. Dua buku —
The Snow Goose
 oleh Paul Gallico dan
The Wonderful Adventures of Nils
 oleh Selma Lagerlof — kedua-duanya memaparkan angsa dalam ceritanya.
Dari segi pengelasan saintifik, angsa berada dalam kelas
Aves
. la tergolong dalam rumpun Anatidae. Angsa greylag ialah
Anser anser
, angsa teritip ialah
Branta leucopsis
, angsa brent ialah
B. bernicle
, angsa Kanada ialah
B. canadensis
 dan angsa berdada merah ialah
B. ruficollis
. (Lihat
Ensiklopedia Dunia
, Terj. DBP, 1/611-613).
Dalam bahasa Arab, angsa dipanggil sebagai
iwazzah
(إِوَزَّةٌ) dan kata jamaknya ialah
al-iwaz
 (الإِوَزُّ). Ini adalah seperti mana disebutkan oleh Syeikh Muhammad Idris al-Marbawi dalam kamusnya,
Kamus Idris al-Marbawi Arab-Melayu
 (1/34). Menurut al-Damiri ia ialah itik. (Lihat
Hayah al-Hayawan al-Kubra
, 1/175).
Hukum Memakan Angsa
Pada asasnya, terdapat kaedah menyebutkan bahawa hukum asal — yakni dalam menentukan status halal — bagi suatu haiwan itu adalah harus dan halal dimakan selagi mana tiada dalil yang mengharamkannya. Firman Allah SWT:
أُحِلَّتْ لَكُم بَهِيمَةُ الْأَنْعَامِ إِلَّا مَا يُتْلَىٰ عَلَيْكُمْ
Maksudnya:

“Dihalalkan bagi kamu (memakan) binatang-binatang ternak (dan sebagainya), kecuali apa yang akan dibacakan (tentang haramnya) kepada kamu.”
(Surah al-Ma’idah: 1)
Tambahan lagi, Syeikh Muhammad bin Soleh juga ada menyebutkan bahawa hukum asal bagi suatu makanan itu adalah halal melainkan adanya dalil yang mengharamkannya. Jika timbul keraguan dalam diri kita mengenai suatu makanan itu, yakni adakah ia halal ataupun haram. Maka, ia dihukumkan sebagai halal sehinggalah jelas kepada kita bahawa hukumnya adalah haram. Hal ini adalah berdasarkan kepada firman Allah SWT:
هُوَ الَّذِي خَلَقَ لَكُم مَّا فِي الْأَرْضِ جَمِيعًا
Maksudnya:
 “
Dia lah (Allah) yang menjadikan untuk kamu segala yang ada di bumi.
”
(Surah al-Baqarah: 29)
Ayat di atas merangkumi segala sesuatu yang ada di atas muka bumi ini yang terdiri daripada haiwan-haiwan, tumbuh-tumbuhan, pakaian dan sebagainya. Begitu juga firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya.”
(Surah al-Jathiyah: 13)
Begitulah juga dalam sebuah riwayat daripada Abu al-Darda’ bahawa Rasulullah SAW bersabda:
ما أَحَلَّ اللهُ فِي كِتَابِهِ فَهُوَ حَلَالٌ، وَمَا حَرَّمَ فَهُوَ حَرَامٌ، وَمَا سَكَتَ عَنْهُ فَهُوَ عَفْوٌ
Maksudnya:
 “
Apa yang Allah SWT halalkan dalam kitab-Nya, maka ia adalah halal. Apa yang Allah SWT haramkan, maka ia adalah haram, dan apa yang didiamkan mengenainya, maka ia adalah dimaafkan
.”
Riwayat al-Bazzar (4087); al-Tabarani dalam
Musnad al-Syamiyyin
 (2102)
Oleh yang demikian, hukum asal bagi seluruh haiwan adalah halal sehinggalah datangnya dalil yang menunjukkan keharamannya. (Lihat
Fatawa Nur ‘ala al-Darb
, 20/2).
Selain itu, al-Qarafi ada menyebutkan dalam
al-Furuq
 (2/19) bahawa sesuatu yang tidak terdapat dalil mengenai pengharamannya, kami katakan, ia adalah diharuskan berdasarkan kepada hukum asal (berlepas daripada hukum haram).
Begitu juga al-Zarkasyi turut menyatakan, halal di sisi Imam al-Syafi‘i ialah sesuatu yang tidak terdapat dalil mengenai pengharamannya. Kemudian, Imam al-Syafi‘i menguatkan pendapatnya itu dengan firman Allah SWT:
قُل لَّا أَجِدُ فِي مَا أُوحِيَ إِلَيَّ مُحَرَّمًا عَلَىٰ طَاعِمٍ يَطْعَمُهُ إِلَّا أَن يَكُونَ مَيْتَةً أَوْ دَمًا مَّسْفُوحًا أَوْ لَحْمَ خِنزِيرٍ فَإِنَّهُ رِجْسٌ أَوْ فِسْقًا أُهِلَّ لِغَيْرِ اللَّهِ بِهِ
Maksudnya
: “
Katakanlah (wahai Muhammad): ‘Aku tidak dapati dalam apa yang telah diwahyukan kepadaku, sesuatu yang diharamkan bagi orang yang hendak memakannya melainkan kalau benda itu bangkai, atau darah yang mengalir, atau daging babi – kerana sesungguhnya ia adalah kotor – atau sesuatu yang dilakukan secara fasik, iaitu binatang yang disembelih atas nama yang lain dari Allah.’
”
(Surah al-An‘am: 145)
Begitu juga dengan sabda Nabi SAW:
وَسَكَتَ عَنْ أَشْيَاءَ رَحْمَةً بِكُمْ؛ فَلَا تَبْحَثُوا عَنْهَا
Maksudnya
: “
Dan sesuatu yang didiamkan mengenainya (berkenaan hukumnya) adalah rahmat buat kamu, maka janganlah kamu mencari-cari mengenainya.
”
Berdasarkan kepada kaedah dan prinsip ini, banyak permasalahan yang rumit diselesaikan. (Lihat
al-Manthur fi al-Qawa’id al-Fiqhiyyah
, 2/70-71).
Selain itu, di sana terdapat juga ulama yang jelas menyatakan berkenaan kehalalan angsa. Ini adalah seperti mana yang disebutkan oleh al-Damiri bahawa
angsa
halal dimakan menurut ijma‘ ulama. (Lihat
Hayah al-Hayawan al-Kubra
, 1/354). Begitu juga  ‘Ala’uddin  al-Samarqandi menyatakan, adapun burung-burung yang jinak (yang biasanya dipelihara) seperti ayam, itik dan
angsa
, maka hukum memakannya adalah halal berdasarkan kesepakatan umat (
ijma‘ al-Ummah
). (Lihat
Tuhfah al-Fuqaha’
, 3/65).
Malah sebagaimana diketahui angsa termasuk dalam spesies burung air (
Anatidae
[2]
). Al-Hafiz Ibn Hajar al-‘Asqalani bahawa mana-mana haiwan yang tidak terdapat padanya larangan, maka ia adalah halal (untuk dimakan), tetapi dengan syarat ia disembelih (mengikut syarak) seperti itik dan
burung air.
 (Lihat
Fath al-Bari
, 9/619).
Selain itu, Imam al-Nawawi turut menyebutkan, mana-mana haiwan yang hidup di air dan juga di darat, di antaranya burung air seperti itik dan
angsa
serta seumpamanya, maka ia adalah halal. Namun, bangkainya tidak halal tanpa sebarang khilaf. Sebaliknya disyaratkan padanya sembelihan (menurut syarak bagi menghalalkannya). (Lihat
al-Majmu‘ Syarh al-Muhazzab
, 9/32)
Kesimpulannya
Oleh itu, berdasarkan kepada kenyataan dan perbincangan di atas,
jelaslah bahawa angsa termasuk dalam jenis burung yang halal untuk dimakan
sebagaimana dalil-dalil yang telah dikemukakan di atas. Hal ini kerana ia termasuk dalam jenis haiwan yang tidak terdapat nas syarak mengenai pengharamannya, tidak terdapat perintah untuk membunuhnya mahupun larangan daripada membunuhnya. Jadi, ia kekal sebagaimana hukum asalnya iaitu halal dan diharuskan untuk memakannya. Kaedah fiqh menyatakan:
الْأَصْلُ فِي الْأَشْيَاءِ الْإِبَاحَةُ حَتَّى يَدُلُّ الدَّلِيلُ عَلَى التَّحْرِيمِ.
Maksudnya:
 “
Hukum asal bagi sesuatu perkara adalah harus sehinggalah datangnya dalil yang menunjukkan kepada keharaman (perkara tersebut).
” (Lihat
al-Asybah wa al-Naza’ir
 oleh al-Suyuti, hlm. 60).
Begitu juga dengan kaedah fiqh yang dipersetujui para ulama:
الأَصْلُ فِي الأَطْعِمَةِ الْحِلُّ، وَلاَ يُصَارُ إِلَى التَّحْرِيمِ إِلاَّ لِدَلِيلٍ خَاصٍّ
Maksudnya:
 “
Hukum asal bagi makanan adalah halal dan hukumnya tidak berubah kepada haram melainkan terdapat dalil khusus
.” (Lihat
al-Mausu‘ah al-Fiqhiyyah al-Kuwaitiyyah
, 5/124-125).
Apatah lagi ia juga bukanlah burung yang memiliki kuku mencengkam yang digunakan untuk memburu haiwan sebagai makanan. Larangan untuk memakan burung yang mempunyai kuku untuk mencengkam (yang digunakan untuk memburu) adalah jelas melalui riwayat daripada Ibn Abbas R.Anhuma, beliau berkata:
نَهَى رَسُولُ اللَّهِ صلى الله عليه وسلم عَنْ كُلِّ ذِي نَابٍ مِنَ السِّبَاعِ وَعَنْ كُلِّ ذِي مِخْلَبٍ مِنَ الطَّيْرِ
Maksudnya
:
“Rasulullah SAW melarang memakan setiap binatang buas yang bertaring dan setiap jenis burung yang mempunyai kuku untuk mencengkam.”
Riwayat Muslim (1934) dan Abu Daud (3803)
Selain itu, hal ini juga dikuatkan lagi dengan nukilan ijma‘ oleh sebahagian ulama yang menyatakan mengenai keharusan dan kehalalan untuk memakannya.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
[1]
 Lihat
https://prpm.dbp.gov.my/cari1?keyword=angsa
. Diakses pada 23 September 2023.
[2]

Anatidae
adalah keluarga biologi burung air yang merangkumi itik, angsa, dan
swan
. (Lihat
https://en.wikipedia.org/wiki/Anatidae
. Diakses pada 24 September 2023).
Bertarikh: 26 September 2023 bersamaan 10 Rabiulawwal 1445